**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Δεκεμβρίου 2015, ημέρα Δευτέρα και ώρα 15.10΄, στην Αίθουσα **«Προέδρου Γιάννη Νικ. Αλευρά»** (151) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)».

Στη συνεδρίαση παρέστησαν ο Υφυπουργός Εξωτερικών, κ. Ιωάννης Αμανατίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Αϊχάν Καρά Γιουσούφ, Παναγιώτα Δριτσέλη, Μάκης Μπαλαούρας, Συμεών Μπαλλής, Ιωάννης Θεοφύλακτος, Γιώργος Πάντζας, Γεώργιος Τσόγκας, Ανδρέας Ριζούλης, Χριστόφορος Παπαδόπουλος, Ελένη Σταματάκη, Αντώνης Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Δημήτριος Σεβαστάκης, Σοφία Βούλτεψη, Όλγα Κεφαλογιάννη, Αθανάσιος Δαβάκης, Κωνσταντίνος Τσιάρας, Νικόλαος Μίχος, Νικόλαος Κούζηλος, Χρήστος Παππάς, Χαρά Κεφαλίδου, Λιάνα Κανέλλη, Χρήστος Κατσώτης, Σπυρίδων Λυκούδης, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αγαπητοί κύριοι και κυρίες συνάδελφοι, να σας καλωσορίσω στη συνεδρίαση της Επιτροπής Εθνικής Άμυνας και Εξωτερικών Υποθέσεων, με αντικείμενο την επεξεργασία και εξέταση του σχεδίου νόμου του Υπουργείου Εξωτερικών «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)».

Θα ήθελα να κάνω δύο μικρές, εισαγωγικές παρατηρήσεις. Μέχρι πρόσφατα, ήμουν μέλος του Συμβουλίου Απόδημου Ελληνισμού και κατά σύμπτωση είμαι, επίσης, επισκέπτης Καθηγητής στο Ινστιτούτο Κοινωνικής Δικαιοσύνης του Australian Catholic University, στο Σίδνεϋ, όπου πηγαίνω κάθε χρόνο, για μέχρι τρεις εβδομάδες στο Σίδνεϋ, όπου διδάσκω και συναντώ βέβαια και την ελληνική κοινότητα, κάνοντας ομιλίες κ.λπ. Στην εμπειρία μου αυτή συνάντησα πάρα πολλούς και Έλληνες μετανάστες και απόδημους και βέβαια και Αυστραλούς, οι οποίοι πάντα με ρωτούσαν, πώς θα μπορούσε να διευκολυνθεί η δυνατότητα να έρχονται στην Ελλάδα και, βέβαια, ξέρουμε πολύ καλά και το ενδιαφέρον των Ελλήνων νέων να πάνε στην Αυστραλία.

Μ’ αυτή την έννοια, πρέπει να πω ότι όταν διάβασα αυτή τη Σύμβαση – της οποίας σήμερα θα ξεκινήσουμε τη διαδικασία κύρωσης – μου έκανε εξαιρετικά καλή εντύπωση και θα ήθελα να συγχαρώ αυτούς, οι οποίοι διαπραγματεύθηκαν την κύρωση αυτή και ελπίζω ότι θα έχουμε και ανάλογες συμφωνίες με άλλα μεγάλη κράτη του εξωτερικού, στο μέλλον.

Η δεύτερη παρατήρηση που θα ήθελα να κάνω είναι η εξής: Νομίζω ότι θα ήταν μια καλή ιδέα με τη νέα χρονιά να ξεκινήσουμε συνεδριάσεις αυτής της Επιτροπής, οι οποίες δεν θα είναι αναγκαστικά για κύρωση είτε νόμων είτε συμβάσεων, αλλά για συζήτηση θεμάτων της εθνικής άμυνας και εξωτερικής πολιτικής, στις οποίες θα μπορούμε να καλούμε Πρεσβευτές ή και εμπειρογνώμονες για θέματα του ενδιαφέροντός μας. Εμείς έχουμε ορισμένες ιδέες για τη νέα χρονιά και θα σας τις ανακοινώσουμε εν καιρώ. Εν τούτοις, θα καλωσόριζα και προτάσεις από συναδέλφους και από άλλα κόμματα για θέματα, τα οποία θα θέλαμε να συζητήσουμε – πιθανόν και κεκλεισμένων των θυρών – έτσι ώστε να αρχίσουμε να δημιουργούμε μια κοινή άποψη, τουλάχιστον να έχουμε τις απαραίτητες πληροφορίες, για σημαντικά θέματα του αντικειμένου μας, που είναι ένα από τα πιο ζωτικά και κρίσιμα αντικείμενα, που αντιμετωπίζει αυτή τη στιγμή η χώρα μας, η Κυβέρνηση και το Κοινοβούλιο.

Σε σχέση με τη διαδικασία, αυτό το οποίο προτείνουμε είναι οι Εισηγητές και οι Ειδικοί Αγορητές να έχουν 10 λεπτά ο καθένας. Στην αρχή θα κάνει μια μικρή ενημέρωση ο Υφυπουργός, ο κ. Αμανατίδης, για το αντικείμενο του μνημονίου, το οποίο θα επικυρώσουμε και υπάρχει επίσης μια αίτηση από τον κ. Κωνσταντίνο Κατσίκη, που είναι Ειδικός Αγορητής των Ανεξάρτητων Ελλήνων να μιλήσει πρώτος, γιατί πρέπει να πάρει ένα αεροπλάνο γρήγορα. Εάν στο τέλος αυτής της διαδικασίας, συνάδελφοι θέλουν να κάνουν παρεμβάσεις, θα τους δώσουμε 3 λεπτά. Θεωρώ ότι για τη Σύμβαση αυτή – κατ’ εμένα, εξαιρετική Σύμβαση – θα πρέπει η συζήτηση να τελειώσει σχετικά σύντομα και με γενική συμφωνία στα θέματα.

Να ξεκινήσουμε με τον Υφυπουργό, κ. Αμανατίδη, που για 5 λεπτά, θα μας κάνει μια ενημέρωση για τα βασικά σημεία αυτής της Συμφωνίας. Κύριε Υφυπουργέ, έχετε το λόγο.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε στη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με σκοπό την ψήφιση του σχεδίου νόμου, για την Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (work and holiday visa).

Το παρόν Μνημόνιο Κατανόησης αποτελεί Διεθνή Σύμβαση, που υπεγράφη στις 14 Μαΐου του 2014, μεταξύ της Ελλάδας – όπως εκπροσωπήθηκε από την τότε Υπουργό Τουρισμού, κυρία Κεφαλογιάννη, η οποία είναι και μέλος της Επιτροπής σήμερα – και της Αυστραλίας, η οποία εκπροσωπήθηκε από τον Υπουργό Μετανάστευσης και Προστασίας των Συνόρων. Ως γνωστόν, σύμφωνα με το άρθρο 28 παρ.1 του Συντάγματός μας, οι Διεθνείς Συμβάσεις αποτελούν αναπόσπαστο μέρος του εσωτερικού Ελληνικού Δικαίου, μετά την επικύρωσή τους με νόμο και τη θέση τους σε ισχύ.

Από το 1996, η Αυστραλία είχε αναλάβει την πρωτοβουλία να προτείνει σε πολλές ευρωπαϊκές χώρες τη σύναψη διμερών συμφωνιών για την κινητικότητα των νέων. Αντίστοιχες συμφωνίες η Αυστραλία είχε υπογράψει με την Ιρλανδία, την Ιταλία, την Πολωνία, την Κύπρο, το Βέλγιο, τη Δανία, την Εσθονία, τη Φινλανδία, τη Γαλλία, τη Γερμανία, την Μάλτα, την Ολλανδία, τη Νορβηγία, τη Σουηδία και την Τουρκία. Η Ελληνική Ομογένεια της Αυστραλίας έχει δείξει πολύ έντονο ενδιαφέρον για την υλοποίηση του παρόντος προγράμματος. Οι πρώτες επίσημες συζητήσεις ξεκίνησαν το 2011 με πρωτοβουλία της ελληνικής κοινότητας Μελβούρνης και άλλων Ομογενειακών Οργανώσεων. Ωστόσο, οι προσπάθειες κατάρτισης μιας τέτοιας σύμβασης μετρούν περί τα 20 χρόνια. Χαρακτηριστικά, καταθέτω στα Πρακτικά, προς ενημέρωσή σας, ένα πρωτοσέλιδο δημοσίευμα της Ομογενειακής εφημερίδας «Νέος Κόσμος» αναφορικά με την επικείμενη κύρωση της Σύμβασης.

*Το κατατεθέν κείμενο παρατίθεται στο τέλος του παρόντος Πρακτικού*

 Στο περιεχόμενο της Σύμβασης, η παρούσα Συμφωνία μεταξύ Ελλάδας και Αυστραλίας προβλέπει ότι κάθε χώρα θα παρέχει ετησίως, σύμφωνα με την εθνική της νομοθεσία, έως 500 θεωρήσεις πολλαπλής εισόδου για την κινητικότητα των νέων από 18 έως 31 ετών, «work and holiday visa» ή άδειες προσωρινής διαμονής για χρονική περίοδο έως 12 ημερολογιακών μηνών. Η visa αυτή δεν υποκαθιστά την κανονική έκδοση visa, απλώς αποτελεί εναλλακτική επιλογή σε όσους διαθέτουν τα προσόντα και εκδίδεται πολύ πιο απλά και με πολύ πιο σύντομη διαδικασία.

Δυνατότητα συμμετοχής στο πρόγραμμα υπάρχει μόνο για μία φορά, ωστόσο, με την ίδια visa παρέχεται η δυνατότητα εισόδου και εξόδου όσες φορές επιθυμεί το άτομο. Κύρια πρόθεση των εισερχόμενων ατόμων και κύριο αντικείμενο της Σύμβασης είναι η επίσκεψη για διακοπές και αναψυχή. Παρέχεται όμως και η δυνατότητα στα εισερχόμενα άτομα να εργαστούν με οποιαδήποτε μορφή απασχόλησης – πλήρη, μερική, εποχική, εθελοντική – χωρίς όμως η περίοδος εργασίας να καλύπτει και τους 12 μήνες, μιας και ο σκοπός του προγράμματος είναι ο συνδυασμός διακοπών και εργασίας. Επίσης, επιτρέπεται η δυνατότητα σπουδών με μέγιστη διάρκεια τους 4 μήνες.

Ποιες είναι οι προϋποθέσεις, που τίθενται για την ένταξη στο πρόγραμμα «work and holiday visa»; Η ηλικία των ατόμων να είναι από 18 έως 31, να μην συνοδεύονται από εξαρτώμενα άτομα, π.χ. τέκνα, να διαθέτουν επαρκείς πόρους για διαβίωση, να μην πάσχουν από κάποια μεταδοτική ασθένεια, να διαθέτουν πτυχίο τριτοβάθμιας εκπαίδευσης ή να έχουν ολοκληρώσει τα δύο πρώτα προπτυχιακά έτη σπουδών, να έχουν λευκό ποινικό μητρώο, να έχουν την συναίνεση εκ μέρους του αρμόδιου Υπουργείου του Κράτους, από το οποίο προέρχονται και να καταλάβουν τις απαραίτητες χρεώσεις για την αίτηση έκδοσης της θεώρησης εισόδου.

Ποιο σκοπό έχει, λοιπόν, η κύρωση της παρούσας Συμφωνίας; Η ελληνική Πολιτεία σκοπεί στην επίτευξη των παρακάτω στόχων και στην αποκόμιση των εξής οφελών. Στοχεύουμε στην ενδυνάμωση των δεσμών μεταξύ των δύο χωρών, ειδικά των δεσμών μας με την Αυστραλία, στην οποία κατοικούν πάνω από 375.000 Έλληνες Ομογενείς και η Αυστραλία αποτελεί την 12η μεγαλύτερη παγκόσμια οικονομία. Επιδιώκουμε την εξωστρέφεια των νέων, ώστε να γνωρίσουν τα ήθη και τα έθιμα, τον πολιτισμό, καθώς και το εκπαιδευτικό και εργασιακό περιβάλλον της άλλης χώρας, γεγονός που θα οδηγήσει στην προώθηση και τη βελτίωση της αμοιβαίας κατανόησης μεταξύ των νέων των δύο χωρών.

Επιπλέον, με την εφαρμογή της παρούσας Σύμβασης, παρέχουμε τη δυνατότητα σε νέους Ομογενείς μας, της Αυστραλίας, να έρχονται για μεγάλο χρονικό διάστημα στην Ελλάδα και να συσφίγγουν τις σχέσεις τους με την μητέρα - πατρίδα. Υποβοηθούμε την κινητικότητα των νέων και των δύο χωρών και παρέχουμε ευκαιρίες κάποιας μορφής απασχόλησης, συνδυαζόμενη πάντα με αναψυχή, καθώς και τη δυνατότητα επιμόρφωσης και εκπαίδευσης. Τέλος, δίνεται η ευκαιρία, μέσω του προγράμματος, τα νέα άτομα να κάνουν επαφές στην άλλη χώρα και να γνωρίσουν το εκπαιδευτικό και εργασιακό περιβάλλον της, ώστε να εκτιμήσουν και προσωπικά μια τυχόν μεταγενέστερη επαγγελματική ή εκπαιδευτική συνεργασία.

Όσον αφορά στις δημοσιονομικές συνέπειες, με βάση την έκθεση του Γενικού Λογιστηρίου του Κράτους από την κύρωση της παρούσας Σύμβασης δεν προκαλείται δαπάνη σε βάρος του Κρατικού Προϋπολογισμού, ενώ ενδέχεται αύξηση των δημοσίων εσόδων της Ελλάδας από την είσπραξη των χρεώσεων, για τη θεώρηση εισόδου στους υπηκόους της Αυστραλίας. Ποια είναι τα επόμενα βήματα, στα οποία θα προβούμε, μετά την κύρωση από τη Βουλή της παρούσας Συμφωνίας; Η άμεση έκδοση από πλευράς Υπουργείου Εξωτερικών και των συναρμόδιων Υπουργείων – όπως, για παράδειγμα, του Τουρισμού, Υγείας και άλλων – των Αποφάσεων και των Εγκυκλίων – Οδηγιών, που θα καθορίζουν και θα εξειδικεύουν τις λεπτομέρειες και τη διαδικασία εφαρμογής των διατάξεων της Σύμβασης αυτής.

Κυρίες και κύριοι συνάδελφοι, η γενική αποτίμηση της υπό κύρωση Σύμβασης, πέραν των ανωτέρω ειδικών αναφερόμενων οφελών, πρέπει να θεωρηθεί ως άκρως θετική για τα εθνικά μας συμφέροντα, καθώς δίνεται μια νέα ώθηση στις σχέσεις Ελλάδας – Αυστραλίας, ιδίως, αν συνεκτιμηθεί και με άλλες πρωτοβουλίες, όπως το πρόγραμμα Hellenic Initiative, το οποίο αποτελεί πρόγραμμα αμειβόμενης πρακτικής άσκησης νέων Ελλήνων σε Αυστραλιανές επιχειρήσεις, καθώς και το πρόγραμμα Speak Greek In March, το οποίο πραγματοποιείται από τις ελληνικές κοινότητες της Αυστραλίας και στοχεύει στην προώθηση και ενθάρρυνση εκμάθησης της ελληνικής γλώσσας.

Μετά από αυτά τα εισαγωγικά, θα είμαι στη διάθεσή σας, κατόπιν και από τις ομιλίες σας, σε οτιδήποτε έχετε να ρωτήσετε για τη Σύμβαση. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να προσθέσω ότι η περήφανη κοινότητα της Μελβούρνης υποστηρίζει και στα κείμενά της ότι είναι η τρίτη μεγαλύτερη ελληνική πόλη μετά την Αθήνα και την Θεσσαλονίκη. Επομένως, είναι πιθανόν να είναι μεγαλύτερος ο αριθμός των Ομογενών από τις 375.000, που επισήμως σας ενημέρωσαν. Νομίζω ότι έτσι συμβαίνει. Κατ’ εξαίρεση, θα δώσω το λόγο στον κ. Κατσίκη, διότι πρέπει να φύγει.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής ΑΝΕΛ – Εθνική Πατριωτική Δημοκρατική Συμμαχία): Ευχαριστώ, κύριε Πρόεδρε. Θα προσπαθήσω να είμαι σύντομος. Ευχαριστώ και για την συναίνεση των συναδέλφων να προηγηθώ των ομιλιών τους. Κύριε Υπουργέ, κυρίες και κύριοι συνάδελφοι, εξετάζουμε σήμερα το σχέδιο νόμου για την Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων «Work and Holiday Visa», το οποίο υπεγράφη στην Καμπέρα της Αυστραλίας, στις 14 Μαΐου 2014. Οι σχέσεις μεταξύ Ελλάδος και Αυστραλίας χαρακτηρίζονται από εγκαρδιότητα, η οποία εδράζεται σε ιστορικούς δεσμούς, λόγω των κοινών αγώνων των δύο λαών κατά τη διάρκεια του Β΄ Παγκοσμίου πολέμου και ιδιαιτέρως, κατά τη Μάχη της Κρήτης. Επί δεκαετίες, η επιτυχής διαδρομή του Ομογενειακού στοιχείου συνέβαλε στη διαμόρφωση και διατήρηση και περαιτέρω ενίσχυση των σχέσεων της Αυστραλίας με την Ελλάδα. Εκτιμάται ότι ο συνολικός αριθμός των Ομογενών μας στην Αυστραλία ανέρχεται σε άνω των 700.000, σύμφωνα με δεδομένα του Υπουργείου Εξωτερικών, οι οποίοι αποτελούν πλέον αναπόσπαστο τμήμα της Αυστραλιανής κοινωνίας. Σε όλες σχεδόν τις πόλεις της Αυστραλίας υπάρχουν πολλές ελληνικές κοινότητες και εθνικοτοπικοί σύλλογοι, αλλά και Ομοσπονδίες Συλλόγων, σε Παναυστραλιανό επίπεδο.

Το υψηλό επίπεδο των διμερών μας σχέσεων αντανακλάται και στις συναλλαγές επισκέψεων υψηλού επιπέδου, στο πλούσιο συμβατικό πλαίσιο που καλύπτει ευρύ φάσμα συνεργασίας, καθώς επίσης και στην αγαστή συνεργασία στο πλαίσιο διεθνών Οργανισμών. Οι μορφωτικές σχέσεις μεταξύ Ελλάδας και Αυστραλίας ρυθμίζονται από τη διμερή μορφωτική Συμφωνία του 1979, η οποία υλοποιείται μέσω μνημονίων, τα οποία υπογράφονται με τις επιμέρους Πολιτείες. Στην τριτοβάθμια εκπαίδευση λειτουργούν επτά έδρες νέας ελληνικής γλώσσας και πολιτισμού σε πανεπιστήμια της Αυστραλίας, Μελβούρνης, Σύδνεϋ, Καμπέρα, Αδελαΐδα, Χάμπαρντ και Πέρθ. Επιπλέον στο Πανεπιστήμιο «Λα Τρομπ» της Μελβούρνης λειτουργεί ερευνητικό κέντρο ελληνικών σπουδών.

Τέλος, η Ελληνορθόδοξη Ιερά Αρχιεπισκοπή Αυστραλίας, με έδρα το Σύδνεϋ, διαδραματίζει σημαντικό ρόλο και έχει επιδείξει τεράστιο φιλανθρωπικό και εκπαιδευτικό έργο.

Το συγκεκριμένο Μνημόνιο θα δώσει την ευκαιρία να διαμένουν, να εργάζονται και να μαθαίνουν την κουλτούρα και τον πολιτισμό της μακρινής Αυστραλίας 500 νέες και νέοι Έλληνες κάθε χρόνο. Αφορά νέους ηλικίας, όπως είπατε και εσείς, κύριε Υπουργέ, 18 έως 31 ετών, οι οποίοι ενδιαφέρονται να διαμείνουν στην Αυστραλία και προβλέπει την έκδοση 500 θεωρήσεων πολλαπλής εισόδου ή αδειών προσωρινής διαμονής για το χρονικό διάστημα των 12 μηνών, οι οποίες θα παρέχονται από κάθε χώρα προς τους υπηκόους της έτερης, κατ' έτος.

Προκειμένου να επιλεγούν οι ενδιαφερόμενοι, θα πρέπει, επίσης, να μεταβούν στη χώρα μόνοι, χωρίς τη συνοδεία από εξαρτώμενα τέκνα και να διαθέτουν πτυχίο τριτοβάθμιας εκπαίδευσης ή να έχουν συμπληρώσει επιτυχώς δύο έτη προπτυχιακών σπουδών, έγκυρο διαβατήριο και εισιτήριο για την επιστροφή τους ή να διαθέτουν επαρκείς πόρους για την αγορά αυτού, καθώς και την οικονομική δυνατότητα να καλύψουν τα προσωπικά έξοδά τους. Επιπλέον, προβλέπεται ότι οι κάτοχοι βίζα μπορούν να απασχοληθούν για χρονικό διάστημα έως έξι μήνες ή και να εκπαιδευθούν μέχρι τέσσερις μήνες στην Αυστραλία ή την Ελλάδα, αντιστοίχως.

Επιτρέψτε μου να αναφερθώ σε συγκεκριμένα άρθρα του σχεδίου νόμου. Πιο συγκεκριμένα, στο άρθρο 1 που αφορά στην έκδοση θεωρήσεων εισόδου για την κινητικότητα των νέων (παρ. β΄) υπογραμμίζεται ότι κάθε μέρος μπορεί να προσδιορίσει τον τρόπο και τον τόπο υποβολής των αιτήσεων για τη χορήγηση θεωρήσεων εισόδου. Οι αιτήσεις θα υποβάλλονται σε προκαθορισμένα σημεία. Επίσης, ο περιορισμός, που θέτει η παρ. γ΄ του ίδιου άρθρου, σύμφωνα με το οποίο παρέχεται η δυνατότητα σε κάθε συμβαλλόμενο μέρος να περιορίζει τον αριθμό των θεωρήσεων εισόδου που χορηγεί ετησίως, προς υπηκόους του ετέρου μέρους, στις περιπτώσεις που επιθυμεί να επιβάλει ένα τέτοιο περιορισμό, αφού προηγουμένως ενημερώνει εγγράφως το έτερο μέρος δια της διπλωματικής οδού.

Στο άρθρο 2 που αφορά στην είσοδο, παραμονή και συνθήκες εργασίας (παρ. γ΄) αναφέρεται ρητά, πως οι κάτοχοι των θεωρήσεων εισόδου δεν θα εργάζονται και τους 12 μήνες και τονίζεται ότι ο κύριος σκοπός της παραμονής στο πλαίσιο της Συμφωνίας είναι η αναψυχή, με την εργασία να είναι παρεπόμενο αυτής.

Στο άρθρο 3 που αφορά στο αίτημα χορήγησης εγγράφων και στον επαναπατρισμό των υπηκόων, αναφέρονται λεπτομερώς οι διαδικασίες επαναπατρισμού των συμμετεχόντων στο πρόγραμμα, σύμφωνα πάντα με την εκάστοτε εθνική νομοθεσία.

Τέλος, θέλω να αναφέρω το άρθρο 7, που αφορά στην επίλυση των διαφορών, οι οποίες προβλέπεται να επιλύονται μέσω της διαβούλευσης των δύο μερών. Αξίζει να σημειωθεί ότι η Αυστραλία έχει συνάψει εδώ και αρκετά χρόνια ανάλογες συμφωνίες με δεκάδες άλλες χώρες και μόνο με την Ελλάδα, κάθε φορά, προέκυπτε και ένα πρόβλημα, με αποτέλεσμα να μην έχει συναφθεί συμφωνία έως τώρα.

Κλείνοντας, επιτρέψτε μου, ως μέλος της Επιτροπής Απόδημου Ελληνισμού να τονίσω ότι η υπογραφή του Μνημονίου αυτού αποτελεί αίτημα και πρωτοβουλία της ελληνικής Ομογένειας και αναμένεται να φέρει με την εφαρμογή του εγγύτερα τη νεότητα των δύο φίλων χωρών, της Ελλάδας και της Αυστραλίας. Ογδόντα και πλέον χιλιάδες Ελληνοαυστραλοί παλιννοστούντες και νέοι μετανάστες, σύμφωνα με στοιχεία του 2015, ήδη, αποτελούν μια κρίσιμη μάζα που δεν μπορεί να αφήσει ανεπηρέαστες τις παροικίες. Κατά γενική ομολογία, οι νέοι μετανάστες από την Ελλάδα λειτουργούν ως τροφοδότες και ανανεωτές των ομογενειακών οργανώσεων και δικτύων, μέσα από την ενσωμάτωσή τους στα οικογενειακά και φιλικά δίκτυα και την ένταξή τους στις δομές των παροικιών. Με την εφαρμογή του παρόντος μνημονίου κατανόησης οι νέοι των δύο χωρών θα ανακτήσουν σημαντική εμπειρία και θα κατανοήσουν καλύτερα τις τάσεις και τις απαιτήσεις της αγοράς εργασίας.

Οι Ανεξάρτητοι Έλληνες υπερψηφίζουμε το σχέδιο νόμου και θα στηρίξουμε και στο μέλλον οποιαδήποτε πρωτοβουλία για την ενδυνάμωση των διμερών σχέσεων της Ελλάδας με άλλες χώρες. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει η κυρία Βαγιωνάκη.

ΒΑΛΙΑ ΒΑΓΙΩΝΑΚΗ (Εισηγήτρια του ΣΥΡΙΖΑ): Η σχέση μεταξύ Ελλάδας και Αυστραλίας χαρακτηριζόταν πάντα από εγκαρδιότητα, η οποία εδράζεται σε βαθιά ιστορικούς και ομογενειακούς δεσμούς. Η επιτυχής διαδρομή επί δεκαετίες του Ομογενειακού στοιχείου, συνέβαλε στη διαμόρφωση, διατήρηση και περαιτέρω ενίσχυση των σχέσεων των δύο χωρών και πώς θα γινόταν διαφορετικά, αφού Ελλάδα και Αυστραλία συνδέονται με ισχυρούς ιστορικούς δεσμούς, εξαιτίας των κοινών αγώνων των δύο λαών κατά τη διάρκεια του Β΄ Παγκοσμίου Πολέμου, και ιδιαίτερα, κατά τη διάρκεια της Μάχης της Κρήτης. Και το λέω εγώ, που είμαι από τα Χανιά. Κάθε χρόνο, από την Αυστραλία, οι βετεράνοι έρχονται στην Κρήτη και θεωρούν συστατικό στοιχείο της Ιστορίας τους τη συμμετοχή στον Β΄ Παγκόσμιο Πόλεμο και στην Μάχη της Κρήτης, ιδιαίτερα.

Συνεπώς, κάθε θεσμική πρωτοβουλία, όπως αυτή που ερχόμαστε να συζητήσουμε σήμερα, που σαν στόχο έχει την ενδυνάμωση των σχέσεων μεταξύ των δύο χωρών, δεν μπορεί παρά να αποτελεί ένα ευπρόσδεκτο γεγονός. Αυτές οι πρωτοβουλίες οφείλουν να αντανακλούν και να ενισχύουν το υψηλό επίπεδο των διμερών μας σχέσεων, καθώς επίσης, και την αγαστή συνεργασία μας στο πλαίσιο διεθνών Οργανισμών.

Αγαπητοί συνάδελφοι, το παρόν νομοσχέδιο με τίτλο: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων», που υπογράφηκε στη Καμπέρα, τον Μάιο του 2014, στοχεύει στο μέλλον. Στοχεύει στο μέλλον, αφού αποσκοπεί στην εξοικείωση Ελλήνων και Αυστραλών νέων με τη γλώσσα, τον πολιτισμό και την κοινωνία κάθε χώρας, μέσα από τη δυνατότητα να ταξιδέψουν, να εργαστούν και να ζήσουν για ένα χρόνο μακριά από τη χώρα τους, και πολύ δε περισσότερο, σε ένα περιβάλλον φιλόξενο. Άρα, εδώ, έχουμε ένα πλαίσιο συμφωνίας, ένα μνημόνιο συνεργασίας που προσδιορίζει τις διαδικασίες, τους όρους και τις προϋποθέσεις για την είσοδο, παραμονή και τις συνθήκες εργασίας νέων ανθρώπων, από 18 έως 31 ετών, στο μέρος υποδοχής που θα είναι η Ελλάδα για τους Αυστραλούς και η Αυστραλία για τους Έλληνες.

Επίσης, καθορίζεται ο αριθμός (500) νεολαία από κάθε χώρα, για κάθε χρόνο ισχύος του Μνημονίου Κατανόησης, που θα μπορούν να επωφεληθούν από το πρόγραμμα. Και οι δύο χώρες δεσμεύονται να παρέχουν αμοιβαία, στους υπηκόους τους, άδειες προσωρινής εισόδου, για χρονική περίοδο δώδεκα μηνών, εφόσον οι ενδιαφερόμενοι πληρούν ορισμένα κριτήρια. Οι όροι και οι προϋποθέσεις για αυτή τη συνεργασία περιγράφονται συνοπτικά, αλλά και με σαφήνεια στα 7 άρθρα του Μνημονίου Κατανόησης. Νομίζω πως δεν υπάρχει λόγος να περιγράψω τα κριτήρια ούτε και τα υπόλοιπα άρθρα, τα οποία ειπώθηκαν και προηγουμένως.

Θα ήθελα να πω ότι, όπως όλοι καταλαβαίνουμε, μιλάμε για ένα νομοσχέδιο που ανοίγει προοπτικές και δυνατότητες συνεργασίας και σύσφιξης σχέσεων μεταξύ των δύο χωρών και πολύ περισσότερο των νέων ανθρώπων. Αυτό δεν σημαίνει, όμως, ότι εξασφαλίζει και τα ανάλογα κονδύλια, για να υποστηριχτεί – νομίζω ότι αυτό είναι ένα θέμα – αλλά και να ενισχυθεί κατάλληλα αυτή η αμφίδρομη σχέση. Γι' αυτό και στην Έκθεση του Γενικού Λογιστηρίου του Κράτους σημειώνεται πως δεν προκύπτει δαπάνη από τις προτεινόμενες διατάξεις του νομοσχεδίου.

Ουσιαστικά, πρόκειται, κατά τη γνώμη μου, για ένα πρώτο βήμα, ένα βήμα που είναι προς την σωστή κατεύθυνση και που υπό άλλες συνθήκες θα έπρεπε να είναι πολύ πιο στοχευμένο. Εννοώ ότι θα ήταν πολύ ευχάριστο να μπορούμε να ενισχύσουμε αυτές τις απόπειρες επικοινωνίας, καθώς επίσης, και να τις εμπλουτίζαμε με πολυθεματικές αμφίδρομες προσεγγίσεις. Με βάση όλα τα παραπάνω, εισηγούμαστε την ψήφιση του σχεδίου νόμου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστούμε πολύ, κυρία Βαγιωνάκη. Να προσθέσω ότι στην Μάχη της Κρήτης ήταν και οι Νεοζηλανδοί. Κι έχω ιδιαίτερη σχέση με τη Νέα Ζηλανδία και ελπίζω γρήγορα να μπορέσουμε να κάνουμε κάτι ανάλογο με τη νεολαία της Νέας Ζηλανδίας, η οποία έχει εξίσου μεγάλου ενδιαφέρον.

ΒΑΛΙΑ ΒΑΓΙΩΝΑΚΗ (Εισηγήτρια του ΣΥΡΙΖΑ): Και Νεοζηλανδοί και Αυστραλοί έρχονται κάθε χρόνο. Το θεωρούν πολύ σημαντικό στοιχείο της Ιστορίας τους, τη συμμετοχή τους στο Β΄ Παγκόσμιο Πόλεμο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει η κυρία Κεφαλογιάννη, η οποία, απ’ ό,τι καταλαβαίνω, ήταν εκείνη, η οποία διαπραγματεύτηκε και υπέγραψε αυτό το μνημόνιο και νομίζω και η πιο κατάλληλη, για να μας ενημερώσει για τα διάφορα κομμάτια της.

ΟΛΓΑ ΚΕΦΑΛΟΓΙΑΝΝΗ (Εισηγήτρια της Νέας Δημοκρατίας): Ευχαριστώ πολύ, κύριε Πρόεδρε. Θέλω να σας πω ότι δεν ήμουν εκείνη, που διαπραγματεύτηκε το μνημόνιο, μιας και είχαν ξεκινήσει οι διαπραγματεύσεις από το 2011 και όπως κι εσείς είπατε, πολύ σωστά, η πρωτοβουλία ήταν της Ελληνικής Κοινότητας Μελβούρνης. Υπεγράφη από εμένα, τον Μάιο του 2014 και βεβαίως, όπως γνωρίζουμε πολύ καλά, για να μπορέσει να τεθεί σε ισχύ, πρέπει να περάσει από την κύρωση της Ελληνικής Βουλής.

Με την ευκαιρία αυτή, θα ήθελα να παρακαλέσω τον παριστάμενο κ. Υφυπουργό, να ερευνήσει, αν και κατά πόσο υπάρχουν και άλλες τέτοιου είδους Συμφωνίες, σε διμερές ή πολυμερές επίπεδο, οι οποίες πρέπει να έρθουν προς κύρωση από το Κοινοβούλιο, για να ισχύσουν. Το έχουμε δει και στο παρελθόν να παρέρχεται πολύ μεγάλο χρονικό διάστημα μεταξύ της υπογραφής τέτοιων συμφωνιών και της κύρωσής τους από το Κοινοβούλιο, διάστημα, στο οποίο, ουσιαστικά, χάνουμε τη δυνατότητα να μπορούμε να έχουμε τα οφέλη από τέτοιες Συμφωνίες.

Θέλω να θυμίσω ότι προ ολίγων ημερών, στην πρώτη – αν και θα έλεγα με κάποια καθυστέρηση, παρά τις συνεχείς εκκλήσεις μας – θεσμική ενημέρωση που έγινε στην Επιτροπή μας από τον Υπουργό Εξωτερικών, τον κ. Κοτζιά, εμείς, ως Νέα Δημοκρατία, θέσαμε μια σειρά ερωτημάτων σχετικά με τα εθνικά μας θέματα, εκφράζοντας τις ανησυχίες μας για την έκβασή τους. Υπογραμμίσαμε λανθασμένους χειρισμούς της Κυβέρνησης, καθώς και τις επώδυνες για την πατρίδα μας, επιπτώσεις τους. Δώσαμε μεγάλη έμφαση στην κατασπατάληση του σπουδαίου εθνικού και διπλωματικού αποθέματος, που χτίστηκε με πολύ κόπο και επίπονες προσπάθειες, κατά τις τελευταίες δεκαετίες, από όλες τις κυβερνήσεις της Μεταπολίτευσης. Επισημάναμε την ανυπολόγιστη ζημιά, που έχει γίνει στην αξιοπιστία, το κύρος και τη διεθνή εικόνα της Ελλάδος, κατά το 2015. Δυστυχώς, είναι μια χρονιά με αρνητικό πρόσημο, για τη χώρα μας, τόσο σε ευρωπαϊκό όσο και σε διεθνές επίπεδο.

Είναι προφανές, λοιπόν, ότι η ενδυνάμωση των εξωτερικών σχέσεων της Ελλάδας, καθώς και η εικόνα της χώρας μας, είναι εξαιρετικά βαρύνουσας σημασίας. Οι διμερείς ή πολυμερείς σχέσεις μας έχουν στρατηγική αξία για την πατρίδα μας, ειδικότερα δε, μέσω ενός πολύπλοκου διεθνούς περιβάλλοντος, που μεταβάλλεται με ραγδαίους και εν πολλοίς, με απρόβλεπτους ρυθμούς, αλλά και λόγω βέβαια, της όξυνσης της εθνικής οικονομικής κρίσης.

Κάθε συμφωνία, λοιπόν, που στηρίζει την Ελλάδα, αποτελεί σημαντικό βήμα στην ενίσχυση της εικόνας της και, ειδικότερα, αυτό έχει σημασία, σήμερα. Σε αυτό το πλαίσιο, η κύρωση του Μνημονίου Κατανόησης, ως συνέχεια της υπογραφής του, όπως είπαμε, στην Καμπέρα, τον Μάιο του 2014, μεταξύ της Ελλάδας και της Αυστραλίας, για τη ρύθμιση θεμάτων σχετικών με χορηγήσεις εισόδου για την κινητικότητα των νέων – αναφέρθηκε, ήδη, ότι η Αυστραλία έχει υπογράψει τέτοιου είδους συμφωνίες και με πολλές άλλες χώρες – συμβάλει, εν προκειμένω, στην περαιτέρω σύσφιξη των διμερών σχέσεων της Ελλάδας με την Αυστραλία.

Η Αυστραλία αποτελεί έναν ισχυρό σύμμαχο, τόσο σε διμερές όσο και σε πολυμερές περιφερειακό επίπεδο. Άλλωστε, μας συνδέουν κοινοί αγώνες για τη δημοκρατία και την ελευθερία. Αναφέρθηκε, ήδη, η συμμετοχή των Αυστραλών στη Μάχη της Κρήτης και πόσο αυτό είναι μέρος και της ιστορικής μνήμης των Αυστραλών, ακόμη και σήμερα. Η περαιτέρω εμβάθυνση των σχέσεων μας με μία από τις πιο ισχυρές παγκόσμιες οικονομίες μέσω νέων διαύλων επικοινωνίας είναι πολύ θετική, ειδικότερα δε, όταν νέοι άνθρωποι, ως φορείς πολλών δεξιοτήτων, ιδιαίτερης κουλτούρας και ήθους, μπορούν να προσφέρουν ουσιαστικά στο χτίσιμο καινούργιων γεφυρών, προς όφελος των λαών μας.

Στο σημείο αυτό, αξίζει να αποδώσουμε ιδιαίτερη έμφαση στις ουσιαστικές προσπάθειες της Ελληνικής Ομογένειας, εδώ και πολλά χρόνια, για το θετικό αποτέλεσμα αυτής της διακρατικής Συμφωνίας. Άλλωστε, η δυνατή και δραστήρια Ομογένειά μας στην Αυστραλία, έχει διαδραματίσει και διαδραματίζει καταλυτικό ρόλο στην προώθηση θετικών δράσεων και θέσεων, σχετικά με τα εθνικά μας θέματα. Είναι ιδιαίτερα ευαισθητοποιημένη για τα θέματα της κρίσης και της προστασίας της εθνικής μας εικόνας, καλλιεργεί στο μέγιστο βαθμό το έντονο φιλελληνικό πνεύμα και συμβάλλει στη διαμόρφωση της τουριστικής προβολής της Ελλάδας στην Αυστραλία.

Αγαπητοί συνάδελφοι, με το παρόν σχέδιο νόμου, όπως είπαμε, επιδιώκεται η κύρωση του Μνημονίου Κατανόησης. Ο σκοπός του Μνημονίου είναι η εκατέρωθεν εξοικείωση Ελλήνων και Αυστραλών, από 18 έως 31 ετών, με τον πολιτισμό, τη γλώσσα και την κοινωνία της άλλης χώρας, μέσα από την εμπειρία που θα αποκτήσουν από το ταξίδι, την αναψυχή, τη διαβίωση και την εργασία σε αυτήν.

Το Μνημόνιο αποτελείται από προοίμιο και επτά άρθρα, αναφέρθηκαν, ήδη, λεπτομερώς, οι προηγούμενοι συνάδελφοι, οπότε δεν θα αναλώσω χρόνο να αναφερθώ σε κάθε άρθρο και παράγραφο, ξεχωριστά.

Θέλω να δώσω μία έμφαση στο άρθρο 2, στην παρ. γ΄, όπου ορίζεται ότι οι κάτοχοι θεώρησης εισόδου για την κινητικότητα των νέων δεν επιτρέπεται να απασχολούνται σε εργασίες που αντίκεινται στους σκοπούς της ρύθμισης και δεν επιτρέπεται επίσης να εργάζονται και τους 12 μήνες, που συνολικά διαρκεί η επίσκεψή τους. Γίνεται ξεκάθαρη διευκρίνηση ότι οι νέοι πολίτες θα πρέπει να λαμβάνουν υπόψη τους ότι ο κύριος σκοπός της επίσκεψής τους είναι η αναψυχή και ότι η εργασία είναι παρεπόμενη της αναψυχής. Και ότι δεν επιτρέπεται να απασχολούνται από έναν εργοδότη για περισσότερο από 6 μήνες, παρά μόνον κατόπιν χορήγησης προηγούμενης σχετικής άδειας. Το λέω αυτό, για να γίνει πιο αντιληπτό, για ποιο λόγο υπεγράφη από δικής μας πλευράς, από το Υπουργείο Τουρισμού.

Αγαπητοί συνάδελφοι, η Κύρωση του Μνημονίου για την κινητικότητα των νέων αποτελεί την θεσμική ολοκλήρωση της πολιτικής προσπάθειας, που είχε ξεκινήσει χρόνια πριν. Ανέφερα και στην αρχή της εισήγησής μου ότι η προσπάθεια αυτή ξεκίνησε το 2011. Συνεχίστηκε με την υπογραφή του, στην Καμπέρα, το 2014. Το Υπουργείο Τουρισμού της Ελλάδας εκπροσωπήθηκε από την ομιλούσα και το Υπουργείο Μετανάστευσης και Προστασίας Συνόρων εκπροσώπησε ο κ. Σκοτ Μόρισον. Επαναλαμβάνω ότι η Κύρωση σήμερα είναι απαραίτητη, για να μπορέσει να τεθεί σε εφαρμογή η Συμφωνία αυτή. Η προσπάθεια, πρέπει να ξαναπούμε, ότι υποστηρίχθηκε από την δυναμική Ομογένειά μας, η οποία, όπως είδαμε και στον Τύπο, έχει ήδη εκφράσει την χαρά της για το αποτέλεσμα και την αισιοδοξία της για την επιτυχή έκβαση της Συμφωνίας για την κινητικότητα των νέων. Είμαι σίγουρη ότι, μέσω αυτής, θα διευκολυνθεί και θα ενθαρρυνθεί η επικοινωνία, η σύνδεση των νέων, η ενδυνάμωση των δεσμών συνεργασίας και στο επίπεδο της κοινωνίας των πολιτών με την φίλη χώρα Αυστραλία.

Τέλος, θα έλεγα ότι ο συμβολισμός της σημερινής Κύρωσης είναι πολύ σημαντικός, λόγω των κρίσιμων στιγμών που διέρχεται η πατρίδα μας και της ζημιάς, που έχει υποστεί η διεθνής εικόνα της και είναι καθήκον όλων μας να την αποκαταστήσουμε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ, κυρία Κεφαλογιάννη. Κατά λάθος είπα ότι εσείς την διαπραγματευθήκατε, αλλά εφόσον την υπογράψατε, είσαστε βασικός θεσμικός παράγοντας για αυτήν την εξαιρετική πρωτοβουλία. Ο κ. Κούζηλος έχει το λόγο.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - ΧΡΥΣΗ ΑΥΓΗ): Ευχαριστώ πολύ, κύριε Πρόεδρε.

Μιλάμε σήμερα για την Κύρωση του Μνημονίου Κατανόησης μεταξύ της Ελληνικής Δημοκρατίας και της Κυβέρνησης της Αυστραλίας, που αποσκοπεί στην εκατέρωθεν εξοικείωση Ελλήνων και Αυστραλών νέων, 18 έως 31 ετών, με τον πολιτισμό, την γλώσσα και την κοινωνία. Μιλάμε για πεντακόσιες βίζες, για δώδεκα μήνες, για νέους που θέλουν να εργασθούν και να ασχοληθούν, κυρίως, με την πανεπιστημιακή έρευνα. Οι προϋποθέσεις – κατοχή έγκυρου διαβατηρίου, ηλικία 18 έως 31 ετών, καλή υγεία κ.λπ. – είναι ό,τι θέτουν συνήθως όλες οι χώρες για κάποιον, που μεταναστεύει και όπως θέτει και μία απλή βίζα πιστεύω για να πάει κάποιος να εργαστεί στην Αυστραλία.

Κινητικότητα υπήρχε πάντα μεταξύ Ελλάδας - Αυστραλίας. Κυρίως στην δεκαετία ‘50 και ’70, υπήρχε κινητικότητα εργατών. Αυτή τη στιγμή βλέπουμε ότι υπάρχει κινητικότητα Ελλήνων επιστημόνων, νέων επιστημόνων και μιλάμε για ποσοστό περίπου 2%. Είναι πολύ μεγάλο το ποσοστό. Και αξίζει το Υπουργείο Εξωτερικών μόλις τελειώσει ο κύκλος και λήξουν οι πεντακόσιες βίζες, να δει το αποτέλεσμα. Πόσοι νέοι επιστήμονες γυρίζουν να εργαστούν, ως επιστήμονες, πλέον; Όχι απλώς για αναψυχή, για να γνωρίσουν τον πολιτισμό ή για ανταλλαγή. Πιστεύω ότι θα βγάλουμε ένα πάρα πολύ καλό συμπέρασμα και να δούμε τι συμβαίνει. Διότι γνωρίζουμε πολύ καλά ότι οι νέοι δεν έχουν ελπίδα, δεν έχουν όραμα πλέον. Πιστεύω ότι θα δείξει πάρα πολλά και η βίζα. Επιφυλασσόμαστε για την ψήφο. Θα τοποθετηθούμε στην Ολομέλεια. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επόμενη ομιλήτρια είναι η κυρία Κεφαλίδου από την Δημοκρατική Συμπαράταξη ΠΑΣΟΚ – ΔΗΜΑΡ, για δέκα λεπτά.

ΧΑΡΑ ΚΕΦΑΛΙΔΟΥ (Ειδική Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ευχαριστώ πολύ. Αγαπητοί συνάδελφοι, πρώτη φορά συμμετέχω στην Επιτροπή. Αντικαθιστώ σήμερα τον Οδυσσέα τον Κωνσταντινόπουλο και με χαρά συμμετέχω και ακούω μια Κύρωση, που φαίνεται εξαιρετικά ενδιαφέρουσα.

Κύριε Υφυπουργέ, κυρίες και κύριοι συνάδελφοι, το νομοσχέδιο που συζητούμε σήμερα αφορά στην κύρωση Μνημονίου Κατανόησης μεταξύ Ελλάδας και Αυστραλίας, για τη ρύθμιση θεμάτων σχετικών με θεωρήσεις εισόδου για την κινητικότητα των νέων. Η διαπραγμάτευση, όντος, κράτησε τρία χρόνια και η κύρωσή του από τη Βουλή καθυστέρησε ακόμη ενάμιση χρόνο. Σας άκουσα, κύριε Υφυπουργέ, να λέτε ότι συνήθως παίρνει πολύ περισσότερο χρόνο. Εγώ έχω μια απορία, ενάμιση χρόνο για να εφαρμόσουμε μια ήδη ειλημμένη απόφαση δεν είναι πολύς χρόνος;

Το προς επεξεργασία Μνημόνιο Συνεργασίας αποτελεί το πρώτο καθυστερημένο επίσημο βήμα των δύο χωρών προς μια συμφωνία που αποτελεί αίτημα, όπως πολύ σωστά είπαν και οι συνάδελφοι, της ελληνικής κοινότητας της Αυστραλίας. Η Συμφωνία αφορά στη δημιουργία πιλοτικού, ουσιαστικά, προγράμματος τουριστικής βίζας ενός έτους, για νέους 18 έως 31 ετών – ό,τι πιο παραγωγικό, δηλαδή, διαθέτουμε – οι οποίοι θα έχουν δικαίωμα κατά τη διάρκεια των διακοπών τους στις δύο χώρες να εργαστούν για μικρό διάστημα ή να σπουδάσουν. Η διαφορά από την τουριστική βίζα – και αυτό καθιστά τη συμφωνία εξαιρετικά ενδιαφέρουσα – είναι ότι πρέπει να έχουν υποστήριξη και ενίσχυση της Πολιτείας, να έχουν συγκεκριμένες δεξιότητες και να μιλούν ικανοποιητικά τη γλώσσα του κράτους υποδοχής.

Στόχος της Συμφωνίας είναι η ενδυνάμωση των δεσμών και η προώθηση της αμφίδρομης κινητικότητας νέων των δύο χωρών. Η ανταλλαγή επαγγελματικής εμπειρίας, φρέσκιας γνώσης, επιλεγμένων πρακτικών γίνεται πιο εύκολη έτσι για τους Έλληνες και τους Αυστραλούς νέους, εφόσον διευκολύνεται εκατέρωθεν με συγκεκριμένο θεσμικό πλαίσιο. Αυτό αποτελεί και τη θεωρητική στόχευση της Συμφωνίας, δηλαδή, η διευκόλυνση της αμφίδρομης κινητικότητας. Αναρωτιέμαι, όμως, πόσο αμφίδρομα θα λειτουργήσει, στην πραγματικότητα; Στους νέους Αυστραλούς, η Συμφωνία σίγουρα θα δώσει ευκαιρία για διακοπές στην Ελλάδα σε συνδυασμό είτε με εκπαίδευση σε τομείς που είμαστε καλοί π.χ. κλασικές σπουδές είτε με μια σύντομη εργασιακή εμπειρία. Το ερώτημα είναι τι θα προσφέρει η Συμφωνία αυτή στους Έλληνες, στα δικά μας παιδιά. Με την ανεργία των νέων στη χώρα μας να καλπάζει στο 60% περίπου, η παρούσα Συμφωνία θα χρησιμοποιηθεί από πολλούς, ειδικά από αυτούς που έχουν συγγενείς, φίλους, γνωστούς, ως ευκαιρία για πρόβα Αυστραλίας. Δεν έχει νόημα να το κρύβουμε αυτό. Πολλοί νέοι μας θα σκεφθούν να αποκτήσουν πολύτιμη εμπειρία σε μία χώρα πλούσια, με εύρυθμη λειτουργία κρατικών και διοικητικών υπηρεσιών, μεγάλη επιχειρηματική δραστηριότητα και έντονη παρουσία ελληνικού στοιχείου, οπότε τι κάνουμε ακριβώς; Διευκολύνουμε τους νέους μας να βολιδοσκοπήσουν τι δυνατότητες ανεύρεσης εργασίας υπάρχουν, άρα τους διευκολύνουμε στο να φύγουν.

Κυρίες και κύριοι συνάδελφοι, ευτυχώς ή δυστυχώς, κανένας δεν είναι σε θέση να εμποδίσει έναν άνθρωπο που δυστυχεί, από το να αναζητήσει καλύτερη τύχη ακόμη και «στο άγνωστο με βάρκα την ελπίδα» και το βλέπετε αυτό από τους πρόσφυγες που κατακλύζουν τη χώρα μας. Σε περίπτωση που νομίσουμε ότι μπορούμε με διατάγματα ή με απαγορεύσεις να αλλάξουμε τη φυσική ροή των πραγμάτων, απλώς δεν μπορούμε. Αυτό που πράγματι, όμως, μπορούμε να αλλάξουμε είναι τα αίτια της δυσπραγίας, που οδηγεί τους νέους μας στη μετανάστευση. Τα ίδια αίτια είναι αυτά που εμποδίζουν και την αντίστροφη ροή, στερώντας τη χώρα μας από την ευκαιρία που εμπεριέχει αυτή η Συμφωνία. Θα μπορούσαν θεωρητικά κάποιοι από τους νέους Αυστραλούς, που θα συμμετάσχουν στο πρόγραμμα, να γίνουν πρεσβευτές των πλεονεκτημάτων της χώρας μας ή να θελήσουν να επιστρέψουν ως επενδυτές. Αλλά ποιος Αυστραλός νέος έχοντας σχετικά βιώματα από την Αυστραλία, θα σκεφτεί ή θα θελήσει να επενδύσει σ΄ αυτήν την Ελλάδα;

Είναι γεγονός ότι έχουμε μια υπέροχη φύση, η θάλασσα είναι μοναδική, τα νησιά μας είναι μαγικά, το φως είναι εκτυφλωτικό, το κλίμα είναι ήπιο και φιλικό, οι συνθήκες μοιάζουν εξαιρετικές, αλλά η επιχειρηματικότητα είναι ενοχοποιημένη. Το Δημόσιο είναι ο μεγαλύτερος εχθρός με γραφειοκρατία και καθυστερήσεις. Η δικαιοσύνη είναι ακινητοποιημένη με τις παθογένειές της. Το πολιτικό σύστημα νοσεί με πολλά προβλήματα και η χώρα παραλύει κάθε τόσο, όπως και οι πόλεις μας, που γίνονται πεδία μάχης από δήθεν επαναστάτες – μπαχαλάκηδες. Οι φόροι δεν αφήνουν καμία παραγωγική επένδυση να ορθοποδήσει και οι δημόσιες παροχές είναι ελλιπέστατες, όταν δεν είναι ανύπαρκτες.

Ξέρετε πολύ καλά ότι η επιχειρηματικότητα χρειάζεται πλαίσιο και ελευθερία, νόμους και νομιμότητα.

Στην Ελλάδα, υπάρχει σε όλες τις δουλειές ένας επαχθής και μοχθηρός συνεταίρος, το αρρωστημένο Κράτος μας, που όλοι μας το συντηρούμε ευλαβικά, αν και ξέρουμε πως έτσι όπως είναι, δεν πάει και πολύ μακριά. Η προβολή είναι ένα δίκοπο μαχαίρι. Όταν είσαι καλός σε ωφελεί, αφού δείχνει τα πλεονεκτήματά σου, όμως, όταν πάσχεις, βγάζει στη φόρα όλα τα προβλήματα. Μια χώρα, που δεν προσφέρει προοπτική στα δικά της νέα, μορφωμένα και ορεξάτα παιδιά, είναι αδύνατον να προσελκύσει ξένους νέους, δείχνοντας το ίδιο πρόσωπο.

Παρόλα αυτά, οι νέοι μας πρέπει να φύγουν. Πρέπει να δουν πώς δουλεύουν κράτη που ξέρουν τι θέλουν, που δεν φοβούνται την επιχειρηματικότητα, που δεν υποσκάπτουν τη δημιουργικότητα, που δεν στηρίζονται στο κράτος - «πατερούλη», που δεν προάγουν τον παρασιτισμό. Τα παιδιά μας πρέπει να πάρουν θάρρος έστω και έτσι, προκειμένου να σταματήσουν να ονειρεύονται μια θέση στο Δημόσιο. Δυστυχώς, αυτή η Ελλάδα δεν είναι σε θέση όχι μαθήματα να δώσει προς τη σωστή κατεύθυνση, αλλά ούτε καν να επιβιώσει η ίδια, χωρίς δανεικά και μνημόνια.

Κυρίες και κύριοι, ψηφίζουμε τη Συμφωνία με το μεσοπρόθεσμο και μακροπρόθεσμο δυναμικό της και ευχόμαστε να τη χρησιμοποιήσουν οι νέοι μας, για να διευρύνουν τους ορίζοντές τους και να διεκδικήσουν κάποτε μια καλύτερη Ελλάδα. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ): Η κινητικότητα των νέων είναι, κατά τη γνώμη μας, η σύγχρονη έννοια της συγκάλυψης της βαρβαρότητας του Καπιταλισμού, ενός συστήματος που δεν μπορεί να αντιμετωπίσει το πρόβλημα της ανεργίας και που δεν διασφαλίζει την επιβίωση του λαού, τον οποίο έχει στη φτώχεια και στην εξαθλίωση, στα κοινωνικά παντοπωλεία, στα κοινωνικά ιατρεία και φαρμακεία. Δεν είναι τυχαίο ότι ινστιτούτα των καπιταλιστών θεωρούν ως εμπόδιο στην κινητικότητα των νέων το θεσμό της οικογένειας, καθώς και το ποσοστό της ιδιοκατοίκησης.

Η κινητικότητα στο εσωτερικό διαδέχθηκε την περίοδο της κρίσης την κινητικότητα στην Ευρωπαϊκή Ένωση, καθώς και σε άλλες ηπείρους. Έρχεται να καλύψει ανάγκες των μονοπωλιακών ομίλων και είναι ένας βασικός πυλώνας ενίσχυσης της κερδοφορίας τους. Η μετανάστευση, η κινητικότητα και η διευρυμένη μαθητεία θεωρούνται προστιθέμενη αξία. Τι είναι αυτή η προστιθέμενη αξία, που τουλάχιστον στις αποφάσεις και τις Οδηγίες τους, έτσι ονομάζουν όλη αυτήν την πολιτική, που ασκούν και στην Ευρωπαϊκή Ένωση και σε άλλες χώρες; Είναι η υπεραξία, που καρπώνονται οι επιχειρηματικοί όμιλοι, εκμεταλλευόμενοι την εργατική δύναμη αυτών που ξεσπιτώνονται, που αφήνουν τις οικογένειές τους, που γυρίζουν από χώρα σε χώρα για ένα μεροκάματο. Η αναζήτηση ενός εισοδήματος για επιβίωση είναι η ανάγκη πάνω στην οποία πατούν οι εργοδότες, σε κάθε χώρα, προσφέροντας πετσοκομμένους μισθούς και ανασφάλιστη εργασία.

Για να δούμε, όμως, ποια είναι η κατάσταση στην Αυστραλία, με την οποία κάνουμε αυτή τη Σύμβαση; Ο μισθός ενός 18χρονου ή ενός 19χρονου στην Αυστραλία είναι μειωμένος κατά 20% έως 30% του κανονικού. Κοντά στα 4 εκατομμύρια απασχολούνται στο πλαίσιο των λεγόμενων «εργασιών μερικής απασχόλησης», περίπου 15 έως 20 ώρες την εβδομάδα. Οι άνεργοι ξεπερνούν τις 750.000, ενώ άλλοι τόσοι δεν καταγράφονται, γιατί, ακόμη και αν απασχολούνται με μιας ώρας δουλειά, δεν θεωρούνται άνεργοι. Κάθε χρονιά, 150.000 έως 200.000 Αυστραλοί αναζητούν εργασία στο εξωτερικό. Αντί για μέτρα προστασίας των ανέργων, επιδοτούν – όπως κι εδώ – τους εργοδότες και, αντί για δουλειά με δικαιώματα, προσφέρουν ολιγόμηνες και κακοπληρωμένες ευκαιρίες για λίγους.

Πάνω από 600.000 ντόπιοι εργαζόμενοι στην Αυστραλία έχουν πέσει στα δίχτυα και εργάζονται χωρίς όρους, σαν σύγχρονοι σκλάβοι, των 3.500 σύγχρονων δουλεμπορικών γραφείων των επιχειρήσεων, που ενοικιάζουν εργαζόμενους.

Για παράδειγμα, μόνο η Adeco Group διαθέτει προς ενοικίαση 11.000 περίπου εργαζόμενους την ημέρα. Στην πλειοψηφία τους, νέους εργαζόμενους με προσωρινή παραμονή. Σε πολλούς χώρους εργασίας, οι εργαζόμενοι προσλαμβάνονται με μπλοκάκι και ξαφνικά μετατρέπονται σαν αυτοαπασχολούμενοι και επιχειρηματίες. Μόνο το 43% των εργαζομένων στη χώρα τους καλύπτονται με συλλογικές συμβάσεις. Ενώ η τρομοκρατία στους χώρους δουλειάς αυξάνεται και ο φόβος της απόλυσης είναι καθημερινό φαινόμενο. Εμποδίζεται η οργάνωση των εργαζομένων σε συνδικάτα. Μόνο το 18% των εργαζομένων συμμετέχουν σε συνδικάτα. Προωθείται η αύξηση του ορίου συνταξιοδότησης εκεί, στη περιοχή της Αυστραλίας, στα 70 χρόνια. Οι άστεγοι αντιστοιχούν ένας σε κάθε 200 κατοίκους, ένας ανά 300 κατοίκους σε τροχόσπιτα και βέβαια και εκεί έχει αυτοκτονίες, όπως και στις άλλες χώρες του καπιταλισμού.

Η διακρατική Συμφωνία ανάμεσα στις Κυβερνήσεις της Ελλάδας και της Αυστραλίας για τη visa προσωρινής μετανάστευσης, συνοδεύτηκε με πολύ θόρυβο και εδώ, τότε, με την κυρία Κεφαλογιάννη, αλλά και στην Αυστραλία. Στο όνομα της λεγόμενης κινητικότητας των νέων ανακοινώθηκε αυτή η χορήγηση βίζας σε 500 άτομα, με δικαίωμα εργασίας για ένα χρόνο. Το ομολογούν και επίσημα με τη Συμφωνία οι δύο Κυβερνήσεις ότι μόνο δειγματοληπτικά μπορούν να ασχοληθούν με την ανεργία, που στην Ελλάδα έχει σκαρφαλώσει στο 60%. Και στην Αυστραλία έχουμε επίσης ανεργία των νέων στο 20%.

Η κινητικότητα, η οποία εσείς λέτε ότι είναι μεγάλη υπόθεση, εφεύρεση, το να αλλάζεις δύο και τρείς ηπείρους, έχει κι αυτή ημερομηνία λήξης. Το οικονομικό έτος 2011-2012 καταγράφτηκαν από τις στατιστικές υπηρεσίες και το Υπουργείο Μετανάστευσης της Αυστραλίας ότι εισήλθαν στην Αυστραλία 11.026 άτομα ελληνικής καταγωγής. Από αυτά, 9.730 εγκαταστάθηκαν σαν προσωρινοί κάτοικοι. Το 2012 και 2013 καταγράφηκαν 10.800 άτομα και από αυτά 9.300 σχεδόν εγκαταστάθηκαν προσωρινά.

Πριν από την κρίση είναι γνωστό – και τα στοιχεία τα έχει το Υπουργείο Εξωτερικών – οι Έλληνες που πήγαιναν στην Αυστραλία δεν ξεπερνούσαν το χρόνο τα 250 άτομα. Η συνεχής αύξηση των νέων μεταναστών αποτυπώνεται κάθε τρίμηνο, αφού πολλοί πάνε με τουριστική βίζα. Όπως και τώρα βέβαια, η Συμφωνία είναι για διακοπές και εργασία. Έτσι, κάθε τρίμηνο παρατηρείται κάποιοι να επιστρέφουν και κάποιοι άλλοι να φτάνουν στην Αυστραλία, προσπαθώντας να βρουν τρόπο να παρατείνουν, έστω για μικρό χρονικό διάστημα, τη παραμονή τους και να έχουν δικαίωμα εργασίας.

Ένας μικρός αριθμός καταφέρνει να εξασφαλίσει βίζα με δικαίωμα εργασίας, γιατί είναι αρκετά πολυδάπανη, δύσκολη και δεν λύνει ούτε προσωρινά τα προβλήματα των νέων μεταναστών, που φτάνουν εκεί. Το 2012-2013, το Υπουργείο Μετανάστευσης της Αυστραλίας, σε συνεργασία με όλα αυτά τα δουλεμπορικά γραφεία, τους πράκτορες της μετανάστευσης, επέτρεψαν σε 1.822.000 εργαζόμενους και σπουδαστές να πάνε στη χώρα, με προσωρινή παραμονή. Σε όσους δίνεται η άδεια προσωρινής παραμονής, άσχετα αν η διάρκειά της είναι ένας χρόνος ή 4 χρόνια, έχουν δικαίωμα να εργαστούν στη χώρα, συγκεκριμένες ώρες εβδομαδιαίως ή με τον ανώτατο αριθμό ωρών που προβλέπεται. Μεγάλη η φάμπρικα, βέβαια, εκμετάλλευσης – ξέρει το Υπουργείο Εξωτερικών – έχει στηθεί με τη λεγόμενη «βίζα 457», που εγκρίνεται μόνο με την έγκριση συγκεκριμένου εργοδότη. Πού δουλεύουν όλοι αυτοί, που πάνε εκεί; Οι κλάδοι που απασχολούν όλους αυτούς που πάνε με τη μετανάστευση ή με τη κινητικότητα τώρα, είναι οι μεταφορές, η καθαριότητα, τα ξενοδοχεία, τα φαστφουντάδικα, οι εποχιακές εργασίες, όπως η συλλογή φρούτων και λαχανικών σε αγροκτήματα μονοπωλιακών ομίλων. Ενώ οι χώροι που προσφέρουν κατά πλειοψηφία φθηνά μεροκάματα και μαύρη εργασία, είναι αυτοί οι χώροι και είναι οι σύγχρονες Μανωλάδες, που έχουμε εδώ, της Αυστραλίας.

Εκεί πάνε και δουλεύουν, όσοι καταφέρνουν να έχουν τη βίζα. Είπαμε ότι είναι πανάκριβες αυτές οι βίζες παραμονής. Η οριστική παραμονή είναι περίπου στις 45.000 δολάρια και οι αιτήσεις που κάνει ο καθένας αγγίζουν τα 7.000 δολάρια. Όμως, αυτοί που θα έρθουν από την Αυστραλία – έχουμε μια πείρα από την κινητικότητα, που υπάρχει από τις χώρες-μέλη της Ευρωπαϊκής Ένωσης – για παράδειγμα, κύριε Υπουργέ, αν πάτε στη Λήμνο το καλοκαίρι, θα δείτε ξενοδοχεία που δουλεύουν μόνο με Άγγλους, στα πλαίσια της κινητικότητας, χωρίς αμοιβή – τα ξέρει η κυρία Κεφαλογιάννη, ήταν Υπουργός Τουρισμού – μόνο με ένα πιάτο φαΐ και ένα κρεβάτι για να κοιμούνται. Αυτή είναι μια κινητικότητα των νέων, γνωρίζουν τη χώρα μας, κάνουν διακοπές και συμβάλλουν πάρα πολύ στα κέρδη, που έχει, για παράδειγμα, ο ξενοδόχος ή όποια άλλη επιχείρηση, θα τον καλέσει, για να προσφέρει τις υπηρεσίες του.

Θα γίνεται το ίδιο και με τους Αυστραλούς; Πού διασφαλίζεται ότι θα αμείβονται αυτοί οι εργαζόμενοι, τουλάχιστον με τη συλλογική σύμβαση εργασίας; Πού καθορίζεται αυτό μέσα από τη Συμφωνία, που φέρατε σήμερα εδώ; Πώς θα είναι αυτοί; Τι θα κάνουν; Τέσσερις μήνες λέτε «εκπαίδευση». Σε τι θα εκπαιδευτούν; Θα κάνουν μεταπτυχιακό; Δεν μπορούν μέσα σε τέσσερις μήνες. Δεν γίνεται. Τι θα κάνουν αυτοί; Τι κατάρτιση θα κάνουν; Θα κάνουν μια κατάρτιση που θέλει ο επιχειρηματίας, για να τους πάει σε μια επιχείρηση, για να προσφέρουν τις πολύ φθηνές υπηρεσίες στον εργοδότη. Λέτε ότι δεν μπορεί πάνω από 12 μήνες, μετά θα επιστρέψει. Ξέρετε πόσοι μετανάστες ζουν στην ύπαιθρο και χειμώνα, επειδή δεν έχουν εισιτήρια να επιστρέψουν; Πόσους εράνους κάνουν οι κοινότητες των Ελλήνων εκεί και οπουδήποτε, όχι μόνο στην Αυστραλία, για να μπορέσουν να βοηθήσουν να επιστρέψουν πίσω μετανάστες; Το έργο το ξέρουμε, κάπως έτσι είναι, όπως κι εδώ, που έρχονται άλλοι από άλλες χώρες.

Δεν διασφαλίζει τίποτα. Βεβαίως, εμείς δεν μπορούμε να πούμε, ως Κ.Κ.Ε., «μην μεταναστεύετε, μην πάτε αλλού», αλλά όμως, αυτές οι συμβάσεις δεν είναι συμβάσεις, που αντιμετωπίζουν το πρόβλημα σε έναν νέο, σε έναν εργαζόμενο. Είναι μια σύμβαση, που διασφαλίζει φθηνό εργατικό δυναμικό για τους επιχειρηματικούς και μονοπωλιακούς ομίλους, τώρα της Αυστραλίας, προχθές άλλων χωρών και δεν είναι και λίγες οι συμβάσεις, που έχουν υπογραφεί για την μαθητεία, τη διευρυμένη μαθητεία. Αν πάτε σε ξενοδοχεία της Ελλάδας, σε όλα, θα δείτε μαθητευόμενους από κάθε χώρα του κόσμου, που έχουν υπογραφεί συμβάσεις, προσφέρουν κανονική εργασία, αλλά όμως, αμείβονται με 200-300 ευρώ το μήνα, με 10-12 ώρες δουλειά την ημέρα, με αποτέλεσμα οι μισθοί και οι εργασιακές σχέσεις των εργαζομένων να μειώνονται, να καταργούνται, οι συμβάσεις να μην υπογράφονται και βεβαίως, εδώ, να κυριαρχεί αυτή η ζούγκλα, αυτή η βαρβαρότητα.

Βεβαίως και δεν συμφωνούμε και καταψηφίζουμε τη Συμφωνία. Κύριε Πρόεδρε, έχω ένα κείμενο του «Παροικιακού βήματος» στην Αυστραλία, που αναφέρεται σε αυτήν τη Σύμβαση και σε αυτές τις συνθήκες, που υπάρχουν στην Αυστραλία.

*Το κατατεθέν κείμενο παρατίθεται στο τέλος του παρόντος Πρακτικού*

Στο σημείο αυτό, έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Αϊχάν Καρά Γιουσούφ, Παναγιώτα Δριτσέλη, Μάκης Μπαλαούρας, Συμεών Μπαλλής, Ιωάννης Θεοφύλακτος, Γιώργος Πάντζας, Γεώργιος Τσόγκας, Ανδρέας Ριζούλης, Χριστόφορος Παπαδόπουλος, Ελένη Σταματάκη, Αλέξανδρος Μεϊκόπουλος, Αντώνης Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Δημήτριος Σεβαστάκης, Σοφία Βούλτεψη, Όλγα Κεφαλογιάννη, Ιωάννης Κεφαλογιάννης, Αθανάσιος Δαβάκης, Δημήτριος Κυριαζίδης, Κωνσταντίνος Τασούλας, Κωνσταντίνος Τσιάρας, Νικόλαος Μίχος, Νικόλαος Κούζηλος, Χρήστος Παππάς, Χαρά Κεφαλίδου, Ανδρέας Λοβέρδος, Λιάνα Κανέλλη, Χρήστος Κατσώτης, Σπυρίδων Λυκούδης, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Λυκούδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του ΠΟΤΑΜΙΟΥ): Κύριε Πρόεδρε, κυρίες και κύριοι συνάδελφοι, θα μιλήσω πάρα πολύ λίγο, τρία-τέσσερα λεπτά, και γιατί νομίζω ότι ελάχιστη σημασία έχει, αλλά και μηδενικό ενδιαφέρον για όλους σας να αναγνώσω την εισηγητική έκθεση ή να επαναλάβω τα άρθρα του νομοσχεδίου, αλλά και γιατί νομίζω, τουλάχιστον, στην κρίση τη δική μου, άλλο βαραίνει αυτή την ώρα, αντιμετωπίζοντας την κύρωση του συγκεκριμένου Μνημονίου.

Δηλαδή, ενώ βρίσκω πολύ ενδιαφέρουσες τις παρατηρήσεις και του κ. Κατσιώτη και της κυρίας Κεφαλίδου, που έχουν σχέση με τα κοινωνικά προβλήματα, που αναδεικνύονται και στις δύο χώρες, όπως είναι τα ζητήματα ανεργίας των νέων και της προοπτικής τους κ.λπ., παρά ταύτα, εγώ θα ήθελα να αντιμετωπίσω αυτή την κύρωση του Μνημονίου από μία άλλη σκοπιά.

Διανύουμε μία ιστορική περίοδο, όπου πληθαίνουν με ταχύτατο ρυθμό σε όλον τον πλανήτη οι εστίες έντασης. Δηλαδή, όπου και να στρέψει κανείς το μάτι του, πολύ περισσότερο εμείς, στη γειτονική μας περιοχή, είμαστε πλήρεις συρράξεων, αγριοτήτων και αντιπαλοτήτων και εχθροτήτων ανάμεσα σε χώρες, που οδηγούνται συνήθως σε πάρα πολύ σκληρές, πολεμικές αναμετρήσεις. Υπ’ αυτήν την έννοια, οποιαδήποτε διακρατική πρωτοβουλία δημιουργεί συνθήκες ανάπτυξης, αλληλεγγύης και φιλίας, ανάμεσα σε λαούς, σε έθνη ή σε κράτη, νομίζω ότι είναι προς τη θετική κατεύθυνση.

Έχω την εντύπωση ότι η ανταλλαγή με αυτές τις επισκέψεις, που είναι και ψυχαγωγικές και εργασιακές, νέων παιδιών από εδώ στην Αυστραλία και από την Αυστραλία έως εμάς, σ’ αυτό το επίπεδο, που εμένα αυτή την ώρα κυριαρχεί στη δική μου κρίση, δεν μπορεί παρά να έχει θετικά αποτελέσματα, παρά τα σοβαρά ζητήματα που έθεσαν οι συνάδελφοι, πριν. Υπ’ αυτήν την έννοια, ψηφίζω θετικά στην κύρωση του Μνημονίου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων) : Κύριε Υπουργέ, κύριε Πρόεδρε, κυρίες και κύριοι συνάδελφοι, και εγώ με τη σειρά μου θα είμαι σύντομος, γιατί δεν θεωρώ ότι πρέπει να μακρηγορήσουμε για το εν λόγω θέμα.

Πρώτα απ’ όλα, είναι ιδιαίτερα θετική η εξέλιξη ότι η εν λόγω Συμφωνία έρχεται επιτέλους, στη Βουλή, για να επικυρωθεί μετά από σειρά αναβολών που είχαμε, καθώς ανέκυπταν συνεχώς εμπόδια και προβλήματα. Από την άλλη πλευρά, οφείλουμε να σημειώσουμε ότι η Αυστραλία εδώ και 20 χρόνια έχει συνάψει ανάλογες συμφωνίες με άλλα κράτη. Κάλλιο αργά βέβαια, παρά ποτέ.

Η Διακρατική Συμφωνία Αυστραλίας – Ελλάδας, η οποία υπογράφτηκε στην Καμπέρα, στις 14 Μαΐου 2014, θα πρέπει να τονίσουμε ότι αποτελεί το αποτέλεσμα της πρωτοβουλίας, κυρίως, της Ομογένειας και της Ελληνορθόδοξης Κοινότητας Μελβούρνης και δεν μπορεί παρά να μας βρει σύμφωνους, καθώς μέσα σε αυτές τις συμφωνίες, επιτυγχάνεται η σύσφιξη σχέσεων, ειδικότερα, της νεότητας των δύο χωρών.

Το εν λόγω Μνημόνιο Κατανόησης θεωρούμε ότι είναι προς την κατεύθυνση, εκατέρωθεν, εξοικείωσης Ελλήνων και Αυστραλών νέων, ηλικίας από 18 έως 31 ετών, να έρθουν σε επαφή με τον πολιτισμό και τη γλώσσα της άλλης χώρας, επιτρέποντας σε 500 νέους από την Ελλάδα και την Αυστραλία να επισκεφθούν τη χώρα, απολαμβάνοντας τις διακοπές τους και, παράλληλα, έχοντας και την εργασιακή εμπειρία, μέχρι και 12 μήνες, όπως αναφέρει το εν λόγω Μνημόνιο.

Υπάρχουν και αρνητικά θέματα, για να μην λέμε μόνο τα θετικά, που χρήζουν βελτίωσης, όπως αυτό της ραθυμίας, που υπήρξε όλο αυτό το προηγούμενο διάστημα, από πλευράς του ελληνικού Κράτους, το οποίο δείχνει πολλά για το πώς αντιμετωπίζουμε και πώς αντιμετωπίζει η Ελληνική Πολιτεία τα κρίσιμα θέματα και ζητήματα. Καταδεικνύει τα αργά αντανακλαστικά μας και αυτό θα πρέπει να μας προβληματίσει όλους, γενικότερα, για το μέλλον. Εάν δεν υπήρχαν, πιστεύουμε, οι δράσεις και τα συνεχή διαβήματα της Ελληνικής Κοινότητας και των υπόλοιπων Παροικιών του Οργανισμού, πολύ αμφιβάλλω για το κατά πόσο θα ήμασταν εδώ αυτή τη στιγμή να συζητάμε για την εν λόγω Συμφωνία. Όπως και να έχει, εμείς, από την πλευρά μας, την υπερψηφίζουμε και θεωρούμε ότι είναι θετική η εξέλιξη και προσβλέπουμε σε παρόμοιες συμφωνίες στο μέλλον. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ. Προχωράμε τώρα σε ομιλητές και σε παρεμβάσεις συναδέλφων. Θα προσπαθήσουμε να εναλλάσσουμε συναδέλφους από διάφορα κόμματα. Συμφωνήσαμε αυτή η ομιλία να διαρκεί τρία λεπτά. Το λόγο έχει ο κ. Τσιάρας.

ΚΩΝΣΤΑΝΤΙΝΟΣ ΤΣΙΑΡΑΣ: Ευχαριστώ, κύριε Πρόεδρε. Είμαι ένας από αυτούς, που έχουν διαχειριστεί τη συγκεκριμένη Συμφωνία, κατά τη διάρκεια της θητείας μου στο Υπουργείο Εξωτερικών, στην αντίστοιχη θέση με αυτή του παριστάμενου Υπουργού. Ως εκ τούτου, θα σας έλεγα ότι έχω κάποια εμπειρία, γιατί, όπως πολύ σωστά ειπώθηκε, έπρεπε να περάσει από πολλά κύματα, μέχρι να φτάσουμε στην τελική υπογραφή και, βεβαίως, θυμάμαι ότι υπήρχαν πολλές ενστάσεις από τους εκπροσώπους των πολιτικών κομμάτων στον προηγούμενο χρόνο.

Σωστά, επισημάνατε, ότι τον Μάιο του 2014 υπεγράφη ουσιαστικά από την πλευρά της ελληνικής Πολιτείας στην Καμπέρα, από την κυρία Κεφαλογιάννη, η τελική μορφή, αλλά η όλη διαδικασία ξεκίνησε το 2011. Αντιλαμβάνεστε, λοιπόν, ότι μιλάμε για τουλάχιστον τρεις διαφορετικές κυβερνήσεις, οι οποίες διαχειρίζονται στο πέρασμα του χρόνου την ολοκλήρωση αυτής της Συμφωνίας. Γιατί γίνεται αυτό; Υπάρχουν πολλά ερωτήματα από την πλευρά των συναδέλφων, που λένε, «τόσο αργά», «αργήσατε», «δεν το κάνατε όσο γρήγορα έπρεπε». Εγώ, μάλιστα, δεν σας το κρύβω ότι είχα να αντιμετωπίσω και δημοσιεύματα του Ομογενειακού Τύπου στην Αυστραλία, εκείνη την περίοδο, γιατί καθυστερούσε όλη αυτή η διαδικασία. Η απάντηση είναι πάρα πολύ απλή. Πρέπει να υπάρχει η έγκριση όλων των συναρμοδίων, δηλαδή, όλων σχεδόν των Υπουργείων των δύο Κυβερνήσεων, της Ελλάδας και της Αυστραλίας. Είναι κάτι, το οποίο με πολύ συγκεκριμένο τρόπο απαντάται, αλλά δυστυχώς, μέσα σε μια γενίκευση ή υπεραπλούστευση των πάντων, πολλές φορές γεννιέται και από μας το ερώτημα, γιατί αργούμε και γιατί δεν προχωρούμε κάποιου τέτοιου είδους διαδικασίες.

Τα πράγματα είναι πάρα πολύ απλά. Η συγκεκριμένη Συμφωνία έρχεται, όχι για να υποστηρίξει την εύρεση εργασίας, αλλά κυρίως, για να υπάρχει αυτή η πολιτιστική ώσμωση μεταξύ των δύο χωρών. Είναι αυτό που σωστά επισημάνατε από τη δική σας εμπειρία, κύριε Πρόεδρε, το οποίο καταγράφεται ως μεγάλη αναζήτηση, κυρίως, από την πλευρά των Αυστραλών. Είναι γνωστό ότι οι Έλληνες θα το δουν ως ευκαιρία δουλειάς, αλλά, οι Αυστραλοί δεν το βλέπουν ως ευκαιρία δουλειάς, αλλά ως μεγάλη ευκαιρία στη ζωή τους να βρεθούν στην Ελλάδα, να γνωρίσουν την Ελλάδα, να γνωρίσουν τον πολιτισμό και την ιστορία της χώρας μας και ενδεχομένως, να τονίσουν για άλλη μια φορά το μοναδικό στοιχείο δικής τους εθνικής υπερηφάνειας, που πολέμησαν δίπλα δίπλα με τους Έλληνες, καταγράφοντας μια λαμπρή σελίδα στη δική τους εθνική ιστορία.

 Άρα, λοιπόν, μπορεί σε αυτή την εποχή της κρίσης κάποιοι από εμάς να βλέπουν καχύποπτα μια τέτοια Συμφωνία ότι ανοίγει μικρές πόρτες, προκειμένου να βρεθεί τρόπος εργασίας. Ενδεχομένως, ως πραγματικότητα, να υπάρχει σ' ένα μεγάλο αριθμό συμπολιτών μας μια τέτοια εκδοχή. Η πραγματικότητα, όμως, είναι ότι έχουμε μια Συμφωνία, η οποία επιτρέπει αυτήν την πολιτιστική ώσμωση, κάτι που το έχει ανάγκη η Ελλάδα, ακόμη μεγαλύτερη ανάγκη, ειδικά αυτή την περίοδο και που, βεβαίως, δεν θα υπήρχε ως προβληματισμός ή ως αίσθηση ότι κάτι υπάρχει πίσω από αυτό, αν ήμασταν σε μια άλλη εποχή, που η οικονομική κρίση δεν θα είχε αφήσει τόσο έντονα το δικό της αποτύπωμα.

Εγώ, προσωπικά, πιστεύω ότι αυτές οι πρωτοβουλίες, που προφανώς τυγχάνουν ευρείας πολιτικής αποδοχής, θα βοηθήσουν την πατρίδα μας αυτή την περίοδο. Θα ήθελα να σας ενημερώσω ότι μια αντίστοιχη συμφωνία υπάρχει με τον Καναδά, για να είστε απολύτως ενήμερος. Ο προβληματισμός που έχει γεννήσει ο τίτλος «Work and holiday visa» – αλλά επαναλαμβάνω και η ίδια η εποχή – νομίζω ότι πρέπει να μείνει στην άκρη και να προτάξουμε το γεγονός ότι η Ελλάδα σ' αυτή τη δύσκολη περίοδο, που βρίσκεται, πρέπει να αναδείξει όλα αυτά τα στοιχεία, τα οποία την κάνουν μοναδική στον κόσμο. Βεβαίως, η γνώση και μόνο της όποιας ελληνικής πραγματικότητας, του ελληνικού πολιτισμού και της ελληνικής ιστορίας και η αναθέρμανση των σχέσεων με χώρες που μπορούν να αποτελέσουν, εν δυνάμει, συμμάχους είτε είναι παραδοσιακοί σύμμαχοι της Ελλάδος, προφανώς θα μας βοηθήσει και τώρα και στο άμεσο μέλλον. Επικροτώ και την προσπάθεια και την ολοκλήρωση του έργου σας, κύριε Υπουργέ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ, κύριε Τσιάρα. Συνεχάρη πριν την κυρία Κεφαλογιάννη, η οποία την υπέγραψε, αλλά πρέπει να ευχαριστήσουμε και εσάς, που ήσασταν ανακατεμένος στη διαπραγμάτευση αυτής της σημαντικής Συμφωνίας. Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Καλωσορίζοντας το Μνημόνιο κατανόησης Ελλάδας – Αυστραλίας για την κινητικότητα των νέων, ειλικρινά αδυνατώ να κατανοήσω τον αντιπολιτευτικό οίστρο της εκπροσώπου της Αξιωματικής Αντιπολίτευσης, που βρίσκει προβλήματα εκεί, που δεν υπάρχουν, ακόμη και σε συμφωνίες, που προάγουν τις συνεργασίες και τους δεσμούς δύο λαών. Τα γεγονότα, πάντως, για την εικόνα της χώρας μας την διαψεύδουν, αφού ο αριθμός εκείνων που επισκέπτονται ή θέλουν να επισκεφθούν για διάφορους λόγους τη χώρα μας, βαίνει συνεχώς αυξανόμενος, καθώς η Ελλάδα αποτελεί πάντα έναν ελκυστικό ταξιδιωτικό προορισμό για την παγκόσμια κοινότητα.

Επί της ουσίας, τώρα. Συμφωνίες, όπως η σημερινή, που αποσκοπούν στη στενότερη γνωριμία και κατανόηση μεταξύ λαών, που δεν γειτονεύουν, αλλά έχουν μακροχρόνια καλές σχέσεις, είναι πάντα χρήσιμες και ευπρόσδεκτες για τη χώρα μας. Περνώντας στις λεπτομέρειες της Συμφωνίας παρατηρώ ότι ενώ η Αυστραλία δέχεται την παραμονή μέχρι 500 νέων Ελλήνων ετησίως για αναψυχή, εργασία και σπουδές, θέτει δυνάμει αυστηρούς όρους ελέγχου, τους οποίους δύναται να ασκήσει, εάν το επιθυμεί.

Πρόκειται, εδώ, για ένα χαρακτηριστικό, που ίσως μας ξενίζει, αφού εμείς έχουμε συνηθίσει, από τη μια, την ελεύθερη διακίνηση της ζώνης Σένγκεν και από την άλλη, την ευκολότερη είσοδο στη χώρα μας και στις χώρες της περιοχής μας, χωρίς πολλές τυπικότητες.

Εδώ, πάντως, αποκτούμε κι εμείς το δικαίωμα να φερόμαστε ως Αυστραλοί προς Αυστραλούς. Λειτουργικά, η Συμφωνία αυτή ίσως να λάβει για ορισμένους νέους Έλληνες το χαρακτήρα προκαταρκτικού βήματος για την μελλοντική μετανάστευση στην Αυστραλία, τουλάχιστον για όσο χρόνο διαρκεί η βαθιά οικονομική κρίση στη χώρα μας. Σύντομα, όμως, αυτή η κρίση θα ξεπεραστεί και θα παραμείνει ως κύριο χαρακτηριστικό της Συμφωνίας η προώθηση της προσέγγισης των δύο λαών, πράγμα που θεωρώ αμοιβαία επωφελές. Λαμβάνοντας υπόψη και το γεγονός ότι στην Αυστραλία υπάρχει μια σημαντική ελληνική Παροικία, έχει σημασία η διατήρηση της επαφής αυτής της Παροικίας με την Ελλάδα, οπότε η κινητικότητα των νέων, που προωθείται με τη σημερινή Συμφωνία, είναι πολλαπλά επωφελής. Το επισημαίνω αυτό, γιατί, έχοντας ζήσει πολλά χρόνια στο εξωτερικό, γνωρίζω ότι συχνά οι ελληνικές παροικίες μένουν προσκολλημένες στην Ελλάδα, που άφησαν προ δεκαετιών, η οποία δεν υπάρχει πια. Αυτό έχει ως αποτέλεσμα η νεότερη γενιά να αποκόπτεται από την ελληνική της ρίζα, εκσυγχρονισμένη, αφού δεν μπορεί κανείς εύκολα να ζήσει σήμερα στη δεκαετία του ΄50, του ΄60 και του ΄70. Έτσι, λοιπόν, η επαφή με τη σύγχρονη Ελλάδα του σήμερα, που εξασφαλίζεται με την προβλεπόμενη προσωρινή μετακίνηση νέων ανθρώπων, εξισορροπεί την κατάσταση αυτή, προς όφελος της μακροχρόνιας σύνδεσης της ελληνικής Παροικίας της Αυστραλίας με τη σύγχρονη Ελλάδα.

Τελειώνοντας, το γεγονός ότι η Αυστραλία έχει διαφορετική από εμάς και αυστηρότερη αντιμετώπιση ως προς τη νόμιμη είσοδο αλλοδαπών, δεν πρέπει να αποτελέσει ανασταλτικό παράγοντα για την έγκριση της Συμφωνίας. Έχουμε, νομίζω, αρκετά κοσμοπολίτικη αντίληψη, για να μπορούμε να δεχτούμε τις διαφορετικές νοοτροπίες και προσεγγίσεις άλλων λαών και κρατών. Πιστεύω, λοιπόν, ότι πρόκειται για μια πολύ καλή Συμφωνία και νομίζω ότι όλοι πρέπει να υπερψηφίσουμε την κύρωσή της. Ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κυρία Αυλωνίτου. Καμιά φορά, ξέρετε, η ρομαντική σύνδεση με το παρελθόν δεν είναι τόσο κακή. Βοηθάει κι αυτή να κρατάμε τους δεσμούς μας, για εμάς που είμαστε απέξω. Το λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ: Συμφωνώ και υπερψηφίζω, βασιζόμενος στην εισήγηση της κυρίας Κεφαλίδου, που ήταν και πάρα πολύ καλή και θέλω να κάνω με την ευκαιρία του ότι έχουμε έναν Υπουργό Εξωτερικών εδώ, ορισμένες επισημάνσεις γενικότερου περιεχομένου, που αφορούν στο Υπουργείο του.

Κύριε Υπουργέ, σε ένα πρόσφατο tweet του ο Πρωθυπουργός έκανε αναφορά σε τέσσερα υπαρκτά θέματα, που έχουμε με την Τουρκία. Αναφέρθηκε στο Συριακό, στο προσφυγικό, στο Κυπριακό και στο Αιγαίο. Δε ξέρω, αν συνοδεύεστε από διπλωμάτη, αλλά εάν διπλωμάτης είχε επικαλεστεί διμερές ζήτημα Αιγαίου με την Τουρκία, θα είχε απολυθεί. Εμείς αναγνωρίζουμε υπαρκτό πρόβλημα υφαλοκρηπίδας με την Τουρκία και τίποτα περισσότερο. Θέλω το σχόλιό σας. Ήταν παρόραμα, κάτι άλλο ήθελε να γράψει ο συνεργάτης του και έγραψε αυτό; Είναι όμως αναρτημένο αυτό στα social media και διακινήθηκε. Το θεωρώ την πιο ατυχή στιγμή, τη δική του, στο ενδεκάμηνο της Πρωθυπουργίας του. Αυτό σε ό,τι αφορά στα ζητήματα με την Τουρκία.

Είχαμε μια πολύ σοβαρή συζήτηση, σε μια παρένθεση της συζητήσεως του Προϋπολογισμού, με τον κ. Μουζάλα, τον Αναπληρωτή Υπουργό αρμόδιο για τη Μετανάστευση και είχαμε και στο κλείσιμο της ομιλίας του Πρωθυπουργού, την Παρασκευή, το βράδυ, ένα οκτάλεπτο του Πρωθυπουργού για το προσφυγικό.

Δεν θα έχουμε άλλη ευκαιρία να σας έχουμε κοντά μας σύντομα, γι’ αυτό θα ήθελα να σας παρακαλώ μία διευκρίνιση ως προς το εξής. Ο Πρωθυπουργός εμέμφθη την Αξιωματική Αντιπολίτευση για αναφορές της σε ότι αφορά στο Κολλέγιο των Επιτρόπων, στην διάθεση αποβολής της Ελλάδας από την συνθήκη Σένγκεν. Όμως, σχετικό ερώτημα είχα υποβάλλει εγώ στον κ. Μουζάλα, αν υπάρχει τέτοιο θέμα και μου είχε απαντήσει «όχι, εν συνεδριάση» γιατί εγώ επικαλέστηκα δημοσίευμα της Καθημερινής, το οποίο δεν αποδέχτηκα, αλλά ερώτησα και μου απάντησε ότι δύο επίτροποι το έθεσαν όχι επισήμως, αλλά το ανέφεραν, ως ενδεχόμενο για την διετή αποβολή της χώρας στη διακοπή των συνεδριάσεων. Άλλα λέει εδώ ο Πρωθυπουργός, άλλα λέει ο Αναπληρωτής Υπουργός. Σωστό ότι δεν ετέθη τέτοιο θέμα, αλλά στις προφορικές συζητήσεις η ένταση ήταν τέτοια, που κάποιοι Επίτροποι το σκέφτηκαν και το έθεσαν.

Τέλος, υπάρχει ένα ζήτημα για το οποίο, αν έχετε ενημέρωση, τη χρειάζομαι. Ρώτησα τον Αναπληρωτή Υπουργό, τον κ. Μουζάλα, για τα οικονομικά του προσφυγικού. Είπα ότι στον Προϋπολογισμό δεν υπάρχει κονδύλι, είπα ότι το ΕΣΠΑ είναι σε αδράνεια ή σε καθυστερήσεις και τον ρώτησα, αν έχει η Κυβέρνηση συνεννοηθεί για τα χρήματα για το προσφυγικό. Η απάντησή του ήταν ειλικρινής, αλλά και κάπως απροσδόκητη, μου είπε «δεν ξέρω». Σας παρακαλώ πάρα πολύ τώρα που έχει ψηφιστεί ο Προϋπολογισμός, δεν είναι θέμα του Υπουργείου Εξωτερικών, αλλά είναι θέμα και του Υπουργείου Εξωτερικών, αν υπάρχουν τα χρήματα, για να γίνουν οι πολιτικές μέσα στον Δεκέμβριο, που η Κυβέρνηση έχει επωμιστεί.

Τέλος, υπάρχει, κύριε Υπουργέ, μία δυσκολία στους διπλωμάτες και γενικότερα στους υπαλλήλους σας να τα βγάλουν πέρα. Είχαμε μία περαιτέρω μείωση και φέτος του κονδυλίου των δαπανών του Υπουργείου Εξωτερικών από τον Προϋπολογισμό. Δεν βγαίνει, κύριε Υπουργέ. Και τους καλούς καιρούς, προ της κρίσης, θυμάμαι, όταν οι διπλωμάτες μας ήταν σε υπηρεσίες στο εξωτερικό να μην μπορούν να τα καταφέρουν, σε σχέση με τις δυνατότητες που είχαν οι Πορτογάλοι, οι Ισπανοί και οπωσδήποτε οι Γερμανοί, οι Γάλλοι, οι Ολλανδοί και οι λοιποί. Πάντα ήταν τα χρήματά τους πολύ λιγότερα, για να κάνουν τις πολιτικές τους. Όλα τα χρόνια της κρίσης γίνονται περικοπές, πέρυσι λέγαμε ότι θα είναι οι τελευταίες και φέτος ο Προϋπολογισμός κάνει περικοπές. Πώς θα βγει πέρα και πώς βγαίνει πέρα, κύριε Υπουργέ, και τι συνεννοείστε μαζί τους για τη λειτουργία μιας Πρεσβείας μας, ενός διπλωμάτη μας, στην αλλοδαπή; Πώς γίνεται; Έχετε κάποια πρόβλεψη;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ολοκληρώστε, κύριε Λοβέρδο.

ΑΝΔΡΕΑΣ ΛΟΒΕΡΔΟΣ: Ολοκληρώνω. Έχετε καμία πρόβλεψη για το έτος 2016 για πρόσθεση πόρων για τις ανάγκες της διπλωματικής μας υπηρεσίας; Η δική μου άποψη είναι πως ό,τι και αν γίνει στη χώρα, σε ότι αφορά στο εσωτερικό της μέτωπο, τα προβλήματά της, σε οτιδήποτε, δεν είναι δυνατόν ο λαϊκισμός ή ο τρέχον δημαγωγικός λόγος να δει στις πρεσβείες περαιτέρω πεδία άρνησης πόρων και εξοικονομήσεων. Θα ήθελα το σχόλιό σας και την σχετική πληροφόρηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Λοβέρδος έβαλε μία σειρά από πολύ σημαντικά θέματα. Βέβαια, δεν είναι θέματα της καθ’ ύλην αρμοδιότητας του Υφυπουργού, ο οποίος μπορεί να επιλέξει σε οποιοδήποτε από αυτά θέλει να απαντήσει.

ΑΝΔΡΕΑΣ ΛΟΒΕΡΔΟΣ: Δεν έχει σημασία, κύριε Πρόεδρε, είναι Υφυπουργός Εξωτερικών.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σεβαστάκης.

ΔΗΜΗΤΡΗΣ ΣΕΒΑΣΤΑΚΗΣ: Είμαι στην ίδια γραμμή πλεύσης με την άποψη του κ. Λυκούδη πως οτιδήποτε ευνοεί την ανταλλαγή, ειδικά σε συνθήκες πολιτισμικού φόβου, όπως αυτές διαμορφώνονται, είναι πολύ σημαντικό. Άρα, η προς κύρωση Συμφωνία είναι εξαιρετικά ανοιχτή και επίσης έχει δυνατότητες να αναδιευθετηθεί στην πορεία, με την πράξη. Δεν θα συμφωνήσω καθόλου με την άποψη, που εξέφρασε η κυρία Κεφαλίδου που ουσιαστικά είναι μια αμφίθυμη τοποθέτηση να αποκρυβούμε, ως πολιτιστικό μοντέλο, γιατί δεν είμαστε επαρκώς οικονομικά ισχυροί, για να προβάλουμε ένα πιο καλλιεπές πρόσωπο.

ΧΑΡΑ ΚΕΦΑΛΙΔΟΥ (Ειδική Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Δεν καταλάβατε καλά.

ΔΗΜΗΤΡΗΣ ΣΕΒΑΣΤΑΚΗΣ: Θα έλεγα ότι καταλαβαίνω αυτά, που γράφει το κείμενο, που εκφωνείτε. Θα έλεγα ότι υπάρχουν άτυπες μορφές εργασιακής επαφής. Δεν αντιστοιχούν στα υπαρκτά μοντέλα εργασίας, μαθητείας, συμμετοχής, work shops, ερευνητικές συμμετοχές ή αρχαιολογικές πράξεις, που ενισχύουν το πολιτιστικό βίωμα. Μ’ αυτήν την έννοια, θα έλεγα ότι δεκτό ότι πολλές φορές κρύβεται η μαύρη εργασία πίσω από το καλό κείμενο, αλλά, στην πραγματικότητα, είναι πολύ σημαντικό να ορίσουμε ένα βιωματικό υπόστρωμα, πάνω στο οποίο θα επανεγκατασταθεί η σχέση με την ετερότητα, με τον εκεί ελληνισμό.

Κλείνοντας, για να καταφέρω να διαρρήξω και εγώ το θέμα, θα απαντούσα στον κ. Λοβέρδο – αν και δεν είμαι καθόλου ο αρμόδιος – ότι αν δεν κάνω λάθος, υπάρχει ένα σύστημα πολύ οργανωμένων παραβιάσεων του εθνικού εναέριου χώρου στο Αιγαίο, υπάρχει ένα σύστημα, με το οποίο οι δύο χώρες προσπαθούν να ανασυνθέσουν ένα πρωτόκολλο. Από την μια μεριά, οι επισκέψεις, οι τουριστικές ανταλλαγές, οι πολιτιστικές ανταλλαγές, οι δράσεις σύνθεσης των πληθυσμών και των ενοτήτων και, από την άλλη πλευρά, μια μιλιταριστική στρατοκρατική λογική που θέλει αυτό να το διαρρήξει. Αυτό είναι πρόβλημα και πρέπει να συνεχίσουμε να το ξαναδιαβάζουμε και να μπορούμε να το αντιμετωπίσουμε, εξορθολογίζοντάς το. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ: Κύριε Πρόεδρε, κύριε Υπουργέ, αγαπητοί συνάδελφοι, μια κύρωση εξαιρετικά ενδιαφέρουσα και σημαντική όσον αφορά στο παρόν. Επαναλαμβάνω, όσον αφορά στο παρόν δεν χωρά αντιπολιτευτικός λόγος, για ότι ανοίγει δρόμους και για ότι είναι αυτονόητο. Χαιρετίζουμε τη συνομολόγηση του μνημονίου κατανόησης μεταξύ της Αυστραλίας και της Ελλάδας. Στο Μνημόνιο αυτό είναι έκδηλη η κοινή επιθυμία της Ελλάδας και της Αυστραλίας για την ενδυνάμωση των κοινών δεσμών και την προώθηση της αμοιβαίας κατανόησης μεταξύ των νέων τους. Αυτό είναι σημαντικό και για ένα πρόσθετο λόγο ότι η Αυστραλία έχει μεγάλη ελληνική παροικία. Ο μεγάλος αριθμός Ελλήνων Ομογενών, που ζουν και εργάζονται στην Αυστραλία, καταδεικνύει τις καλές σχέσεις των δύο λαών. Αναγνωρίζουμε την ευκαιρία για μια καλύτερη ζωή, που έδωσε και δίνει η Αυστραλία σε Έλληνες μετανάστες και επιθυμούμε την περαιτέρω σύσφιξη των δεσμών των δύο κοινωνιών. Οι νέοι είναι το πιο σημαντικό κομμάτι του εργατικού δυναμικού μιας κοινωνίας και η στήριξή τους πρέπει να αποτελεί πρωταρχικό μέλημα των Κυβερνήσεων των δύο κρατών. Μέσω αυτού του προγράμματος, θα δοθεί η δυνατότητα σε έναν αριθμό ανέργων Ελλήνων, κυρίως επιστημόνων, να απορροφηθούν από την αγορά εργασίας της Αυστραλίας. Η ανεργία και ιδιαίτερα, των νέων πτυχιούχων, αυξάνεται δραματικά και πρέπει να λαμβάνονται μέτρα αντιμετώπισής της. Αυτή η πρωτοβουλία της Ελλάδας και της Αυστραλίας βοηθάει σ’ αυτό το πρόβλημα, καθώς οι νέοι που θα συμμετέχουν σ’ αυτό, θα αποκτήσουν εργασιακή εμπειρία σε Ελλάδα και Αυστραλία, αντίστοιχα, θα γνωρίσουν την ιστορία και τον πολιτισμό των δύο χωρών, καθώς ο στόχος τους είναι και η αναψυχή.

Άλλωστε, το Μνημόνιο ξεκαθαρίζει ότι θα πρέπει ένα μόνο μέρος του χρόνου να αφιερώνεται σε εργασία και το υπόλοιπο στην αναψυχή. Οι εμπειρίες αυτές θα μεταφέρονται στις δύο χώρες, ώστε να υπάρχει αμοιβαία συνεργασία σε πολλά επίπεδα. Ελπίζουμε αυτό το Μνημόνιο να είναι απαρχή της περαιτέρω συνεργασίας Ελλάδας και Αυστραλίας για το κοινό καλό των νέων των δύο χωρών. Η Ελλάδα, ως φάρος πολιτισμού, πρέπει να ενθαρρύνει την κινητικότητα των νεών σε όλο τον κόσμο. Έτσι θα μεταλαμπαδεύεται ο ελληνικός πολιτισμός παντού.

Είναι ευκταίο παρόμοιες πρωτοβουλίες να υπάρξουν και σε αντίστοιχες συνεργασίες με άλλες χώρες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ, κύριε Σαρίδη και συμφωνώ απολύτως ότι χρειάζεται να κάνουμε ανάλογες συμφωνίες και με πολλές άλλες χώρες. Η κυρία Τελιγιορίδου έχει το λόγο.

ΟΛΥΜΠΙΑ ΤΕΛΙΓΙΟΡΙΔΟΥ: Μια παρατήρηση θέλω να κάνω, κύριε Πρόεδρε, μόνο. Στις προϋποθέσεις έχουμε «*νέους από 18 μέχρι 31 ετών*» και αμέσως παρακάτω θα πρέπει «*να είναι κάτοχοι πτυχίου τριτοβάθμιας εκπαίδευσης ή να έχουν δύο χρόνια σπουδών*». Νομίζω ότι αυτό για τους δικούς μας νέους στην Ελλάδα αποκλείεται να είναι 18 ετών, άρα, ξεκινάμε από 20, τουλάχιστον, για τη χώρα μας, γιατί η δευτεροβάθμια τελειώνει στα 18.

Επίσης, μια ακόμη παρατήρηση θέλω να κάνω ότι μιλάμε για το Μνημόνιο. Δεν θα υπερθεματίσω, γιατί πράγματι το θεωρώ πάρα πολύ σημαντικό, ιδιαίτερα με μια χώρα, όπου η Ομογένειά μας έχει δημιουργήσει δεσμούς. Θεωρώ ότι δεν θα πρέπει, όμως, όταν μιλάμε για τη κινητικότητα των νέων, να περιοριζόμαστε και να έχουμε στο μυαλό μας μόνο τη κινητικότητα των νέων Ομογενών της τρίτης, για παράδειγμα, γενιάς. Νομίζω ότι το Μνημόνιο πρέπει να απευθύνεται και στους γηγενείς κατοίκους της περιοχής και θα πρέπει να δοθεί εκεί ιδιαίτερη βαρύτητα, γιατί αυτό, νομίζω, ότι θα είναι μια διαφορετική και μια ενισχυμένη γέφυρα ανάμεσα στους δύο λαούς, γιατί οι Ομογενείς μας – τους οποίους εγώ βέβαια τους έχω πολύ ψηλά στην καρδιά μου και ιδιαίτερα, στην Αυστραλία, όπου έχω και πάρα πολλούς συγγενείς – και με άλλους τρόπους και με άλλα προγράμματα του Υπουργείου Εξωτερικών, της Γενικής Γραμματείας Απόδημου Ελληνισμού μπορούν να έχουν αυτή τη δυνατότητα. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ. Φαντάζομαι ότι το 18 πρέπει να έχει σχέση με την Αυστραλία, όπου είναι δυνατόν, σε πολλές περιπτώσεις, να πηγαίνει στο Πανεπιστήμιο ο κόσμος στα 16. Και στην Αγγλία και στην Αυστραλία, στις αγγλόφωνες χώρες, το πανεπιστήμιο είναι τριετές και εάν ξεκινήσεις στα 16, που γίνεται, κατ' εξαίρεση, αρκετά συχνά, είναι δυνατό στα 18, να έχεις κάνει τα δύο χρόνια. Αυτό φαντάζομαι, προσπαθώντας να καταλάβω, γιατί έχετε δίκιο σε σχέση με την Ελλάδα ότι δεν ισχύει. Το λόγο έχει η Γραμματέας της Επιτροπής, η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ πολύ, κύριε Πρόεδρε. Ακούστηκαν διάφορες απόψεις – οι περισσότερες θετικές – για αυτή τη Συμφωνία. Η αλήθεια, όμως, είναι ότι η έννοια «κινητικότητα των νέων» μπορεί να ακούγεται ελκτική έννοια – και θα έπρεπε να είναι – αλλά για να λειτουργήσει, για να υπάρξει αυτό ακριβώς, που λέμε, χρειάζονται προϋποθέσεις.

Ας πούμε, η αποδόμηση των εργασιακών σχέσεων, η αποσάθρωση των εργασιακών δικαιωμάτων, που είναι υπαρκτή διεθνώς – και στη χώρα μας και στην Αυστραλία και διεθνώς – δεν βοηθάει στο να είναι ουσιαστική η κινητικότητα των νέων και να αποφέρει θετικά σημεία στις χώρες, που δημιουργούν τέτοιες συμφωνίες και δεν αλλάζει με τέτοια προγράμματα και τέτοιες συμφωνίες. Να είμαστε ειλικρινείς και να είναι καθαρό αυτό.

Πώς αλλάζει αυτό; Αλλάζει μόνο με αλλαγή συσχετισμών και με κοινωνικές αλλαγές, αν αυτό επιφέρει κοινωνικές αλλαγές. Άρα, μια κατά τα άλλα ισοβαρής Συμφωνία, όπως είναι αυτή, που έχουμε σήμερα ή όπως είναι αυτή, που ανέφερε ο κ. Τσιάρας, που είναι πολύ παλαιότερος, τουλάχιστον από μένα, εδώ μέσα, για τον Καναδά, που ήταν παρεμφερής, δεν αλλάζει τίποτα επί της ουσίας. Για να λειτουργήσει επί το θετικότερο, χρειάζονται ασφαλιστικές δικλίδες και αυτές οι ασφαλιστικές δικλίδες θα πρέπει να προέρχονται από την εσωτερική πολιτική, όταν αυτή η εσωτερική πολιτική στοχεύει στο σταμάτημα της περαιτέρω αποδόμησης των εργασιακών σχέσεων, στη μείωση της ανεργίας των νέων, που σωστά ακούστηκε από συναδέλφους και συναδέλφισσες ότι βρίσκεται σε δυσθεώρητα επίπεδα.

Επίσης, υπάρχει ο κίνδυνος – και σωστά αναφέρθηκε, κατά την άποψή μου – τέτοιες συμφωνίες να επιφέρουν κινδύνους, να διευκολύνουν, εν πάση περιπτώσει, την εγκατάλειψη της χώρας από νέους ανθρώπους, γιατί δεν απαγορεύεται και πώς θα μπορούσε εξάλλου να απαγορευθεί ρητά η διαμονή νέων ανθρώπων σε άλλες χώρες;

Επομένως, θα μου πείτε «γιατί την ψηφίζουμε αυτή τη Συμφωνία; Γιατί την στηρίζουμε αυτή τη Συμφωνία;». Γιατί έχουμε να διαχειριστούμε μια κατάσταση. Η Κυβέρνηση της Ελλάδας έχει να διαχειριστεί μια κατάσταση. Έχει υπογραφεί αυτή η Συμφωνία, χρειάζεται κύρωση, δεν αλλάζει τίποτα ουσιαστικό, επίσης, στις σχέσεις Ελλάδας - Αυστραλίας. Οι οικονομικές σχέσεις, από όσο ξέρω, από παλαιότερο σημείωμα του Υπουργείου Εξωτερικών, είναι σε σχετικά χαμηλό επίπεδο. Και το πιο σημαντικό τμήμα των εξαγωγών της Αυστραλίας προορίζεται και καλύπτει τη ζήτηση και κατανάλωση σε ελληνικά προϊόντα, κυρίως, της Ομογένειας.

Θα συμφωνήσω ότι είναι πάρα πολύ σημαντικό το ζήτημα της Ομογένειας. Δεν είναι η ώρα να το συζητήσουμε. Μπορούμε να το συζητήσουμε στην Επιτροπή του Ελληνισμού της Διασποράς όσοι είμαστε, αλλά και γενικότερα, τα ζητήματα γλώσσας και σχέσεων με την ελληνική Ομογένεια εκεί, κ.λπ.. Θα ήθελα, όμως, να σταθώ στα εξής δύο πράγματα.

Το ανέφερε, νομίζω, ο κ. Λυκούδης, αλλά και με τις ερωτήσεις του ο κ. Λοβέρδος και νομίζω όλοι οι συνάδελφοι. Δηλαδή, στην εξαιρετικά επικίνδυνη γεωπολιτική κατάσταση, η οποία διαμορφώνεται και στη γειτονιά μας. Εδώ πρέπει να είμαστε συνεννοημένοι ή σαφείς εν πάση περιπτώσει, εάν δεν μπορούμε να είμαστε συνεννοημένοι. Δεν μπορεί να υπάρχει καμία έκπτωση στα κυριαρχικά μας δικαιώματα. Επομένως, πρέπει με συνέπεια να αποκαλύπτουμε τις αιτίες των φαινομένων και των γεγονότων και πρέπει να υπερασπιζόμαστε μια φιλειρηνική και πολυδιάστατη εξωτερική πολιτική. Δεν είναι εύκολο. Είναι δύσκολη η ισορροπία και το ξαναλέω, ανάμεσα σε υπογραφές, σε συνθήκες, σε υποχρεώσεις της χώρας και σ’ αυτό, στην δημιουργία, δηλαδή, μιας πολυδιάστατης φιλειρηνικής πολιτικής.

Σε σχέση με την αξιοπιστία της χώρας. Είναι μεγάλη κουβέντα κι εγώ ανέφερα την προηγούμενη φορά στην Επιτροπή ένα ενδεικτικό παράδειγμα, όταν π.χ. είχε συγκληθεί μια σύνοδος για την FYROM και συζητιόταν ακόμη και το όνομα, η Ελλάδα δεν είχε καλεστεί. Αν αυτό σημαίνει αξιοπιστία, η οποία έχει απωλεσθεί τους τελευταίους μήνες, νομίζω, είναι τα συμπεράσματα όλων μας.

Εν πάση περιπτώσει, νομίζω ότι τα κυριαρχικά δικαιώματα της Ελλάδας δεν είναι καθόλου ζητούμενο για εμάς, εννοείται ότι είναι δεδομένο. Ωστόσο, νομίζω ότι μιας και μιλάμε για τις σχέσεις με την Τουρκία και μπήκαν και ερωτήματα, κατά την άποψή μου, υπήρχε μια «αφωνία» ή μια προσπάθεια όλων των προηγούμενων κυβερνήσεων να μην «ανοίγουν» τέτοια θέματα, για να υπάρχει μια ισορροπία και να μην «αγγίζουμε» τέτοια θέματα εξ Ανατολών. Εν πάση περιπτώσει, νομίζω ότι υποχρεωτικά τώρα, επειδή είμαστε σε τόσο δύσκολη εποχή κι επειδή είναι δύσκολη και επικίνδυνη η γεωπολιτική κατάσταση, θα αναγκαστούμε, δυστυχώς, «να ξύσουμε» τέτοιες πληγές. Και θα αναγκαστούμε να είμαστε και διεκδικητικοί και ειλικρινείς και όσο γίνεται σώφρονες με την έννοια ότι, ξαναλέω, τουλάχιστον από την πλευρά του ΣΥΡΙΖΑ, έχουμε πράγματι να διαχειριστούμε την κατάσταση της χώρας, τα εξαιρετικά δύσκολα δημοσιονομικά και μια εξωτερική πολιτική που είχε πολλές «τρύπες», κι εξακολουθεί να έχει, η οποία όμως δεν αντιμετωπίζεται με ένα εύκολο αντιπολιτευτικό λόγο, από όπου και αν προέρχεται αυτός.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Συρίγος.

ΑΝΤΩΝΗΣ ΣΥΡΙΓΟΣ: Έχω ερωτήσεις να κάνω, που μπορεί να οφείλεται και στο ότι συμμετέχω για πρώτη φορά και υπάρχει μια σχετική απειρία.

Το ένα, που θα ήθελα να ρωτήσω, είναι πολύ απλό. Αναφέρεται κάπου στην έκδοση θεωρήσεων εισόδου για την κινητικότητα των νέων, στην πέμπτη προϋπόθεση, αναφέρει «*να πληρούν τις απαιτούμενες προϋποθέσεις σε θέματα υγείας και συμπεριφοράς, όπως αυτές καθορίζονται από τη νομοθεσία του μέρους υποδοχής*». Αυτό που δεν μπορώ να προσδιορίσω, άρα σαφώς εσείς θα το έχετε επεξεργασθεί, είναι – διάβασα και το αγγλικό κείμενο – το πώς προσδιορίζεται, «η συμπεριφορά». Δηλαδή, να το πω απλά. Θα απαιτείται κάποιο Ποινικό Μητρώο; Έχει σχέση με αυτό; Έχει σχέση με κάποια παραβατικότητα; Πώς θα ελέγχεται αυτό; Θέλω να πω, δηλαδή, πώς προσδιορίζεται αυτό; Είναι τεχνικό, αλλά έχει ένα ενδιαφέρον.

Επίσης, έχει σχέση και με αυτό, που είπα προηγουμένως, στο τέλος, επειδή είναι δύο ισόκυρα τα κείμενα, που έχουν υπογραφεί, το ένα είναι στην αγγλική και το άλλο στην ελληνική γλώσσα, στο τέλος, πολύ σωστά, υπάρχει η πρόνοια ότι «*αν υπάρχει διαφορά γύρω από την ερμηνεία ή την εφαρμογή τους θα επιλύεται μέσω διαβουλεύσεων μεταξύ των μερών*». Το ερώτημα είναι σε τι επίπεδο θα είναι αυτή η διαβούλευση και εάν έχει καθοριστεί από την πλευρά του Υπουργείου, ποιος θα την κάνει αυτή η διαβούλευση, ποιος θα την παρακολουθεί.

Είναι ερωτήσεις τεχνικές, καθαρά, δεν εκφράζουν προβληματισμό. Κι εγώ συμφωνώ με τη Σύμβαση αυτή, η οποία προσφέρει πολλά αυτή τη στιγμή και χρειάζονται και άλλες, για να έχουμε σχέση με τα υπόλοιπα κράτη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Κύριε Πρόεδρε, θα ήθελα να κάνω μια επισήμανση και μια πρόταση. Όταν έχουμε ένα συγκεκριμένο θέμα στην ημερήσια διάταξη, καλό είναι για τη σοβαρότητα της λειτουργίας του οργάνου, να επικεντρωνόμαστε, αποκλειστικά και μόνο, σε αυτό, γιατί και το εύρος και το βάθος του συζητούμενου θέματος μπορούμε να το αναδείξουμε πληρέστερα. Κάθε άλλη παρέκβαση, που δημιουργεί παρελκυστική, σε σχέση με το συζητούμενο θέμα, ατμόσφαιρα, νομίζω ότι δεν προσδίδει ούτε κύρος ούτε σοβαρότητα.

 Καλό θα ήταν, όλοι μας, έχοντας τον απαιτούμενο αυτό έλεγχο σε όλα τα φόρα, που συμμετέχουμε, να επιδεικνύουμε αυτή τη στάση, γιατί οποιαδήποτε άλλη είναι προς άγρα εντυπώσεων ή στην καλύτερη των περιπτώσεων δεν δημιουργεί ίσους όρους στο να προσεγγίζουμε τα θέματα, που ο καθείς έχει κατά νου να φέρει έξω από την συγκεκριμένη συζήτηση, που αφορά στο θέμα σε ημερήσια διάταξη.

ΟΛΓΑ ΚΕΦΑΛΟΓΙΑΝΝΗ (Εισηγήτρια της Νέας Δημοκρατίας): Κύριε Πρόεδρε, θα ήθελα το λόγο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ορίστε, κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ (Εισηγήτρια της Νέας Δημοκρατίας): Προς αποφυγή οποιασδήποτε παρεξήγησης, η Αξιωματική Αντιπολίτευση υπερψηφίζει το προς κύρωση νομοσχέδιο. Το λέω, γιατί εμείς έχουμε πει από την αρχή ότι έχουμε μια υπεύθυνη, συνεπή και σταθερή στάση. Δεν λέμε άλλα ως κυβέρνηση και άλλα ως αντιπολίτευση. Προφανώς, αυτό είναι κάτι που ξενίζει τους συναδέλφους της Συμπολίτευσης και δη, του ΣΥΡΙΖΑ, διότι έχετε συνηθίσει στη διγλωσσία, στις αντιφάσεις και την ασυνέπεια, διότι αλλά λέτε, όταν είστε στην αντιπολίτευση και άλλα, όταν είστε στην κυβέρνηση. Όταν υπεγράφη αυτό το Μνημόνιο, είχαμε ακούσει πολλά ειρωνικά σχόλια και σήμερα χαίρομαι ιδιαίτερα που οι συνάδελφοι του ΣΥΡΙΖΑ, με ιδιαίτερη θέρμη, το υπερασπίζονται.

Εμείς επιμένουμε ότι το 2015 έχει κατασπαταληθεί σπουδαίο εθνικό κεφάλαιο, διακρίνουμε υποχώρηση σε εθνικές κόκκινες γραμμές και αναδείξαμε τα θέματα αυτά και στη συζήτηση που έγινε στην Επιτροπή, όταν ήταν εδώ ο Υπουργός Εξωτερικών. Η Ελλάδα βρίσκεται στην περίοδο με την πιο θολή εξωτερική πολιτική στη Μεταπολίτευση και επειδή επιμένουμε ότι η εικόνα της χώρας το 2015 με τους ατυχέστατους χειρισμούς της Κυβέρνησης, έχει, σε πολύ μεγάλο βαθμό, αλλοιωθεί και επειδή φαίνεται, μάλλον, ότι δεν παρακολουθείτε τι γίνεται και τι γράφεται στο διεθνή Τύπο, μία πρόχειρη σταχυολόγηση του διεθνή Τύπου, θα σας επαναφέρει στην πραγματικότητα…

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρία Κεφαλογιάννη, με συγχωρείτε. Μια στιγμή, σταματήστε.

ΟΛΓΑ ΚΕΦΑΛΟΓΙΑΝΝΗ (Εισηγήτρια της Νέας Δημοκρατίας): … αντί γι' αυτό, βγάλατε ξανά μια ανεπίτρεπτη για το κύρος του Πρωθυπουργού και της Ελλάδας ανακοίνωση, όπως αυτή που έβγαλε προχθές το Μέγαρο Μαξίμου, που τελειώνει με το «περαστικά». Αυτές είναι οι ανακοινώσεις, που εκδίδονται από Γραφείο Τύπου Πρωθυπουργού χώρας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τώρα, δεν υπάρχει λόγος να κάνουμε τέτοια αντιπαράθεση. Δεν χρειάζεται σε μια τέτοια συνεδρίαση που ήταν συναινετική, στο μεγαλύτερο μέρος της, να μπούμε τώρα, στο τέλος, σε τέτοιες αντιπαραθέσεις.

Σας ευχαριστώ πολύ. Ο κ. Αμανατίδης έχει το λόγο.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Κύριε Πρόεδρε, ευχαριστώ πάρα πολύ. Χαίρομαι που μετά την συζήτηση φαίνεται μία ευρύτατη αποδοχή της συγκεκριμένης Κύρωσης του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας. Πρώτος στην ομιλία μου ανέφερα ότι η Κυβέρνηση και η Υπουργός, η οποία υπέγραψε, είναι η κυρία Κεφαλογιάννη. Σε αυτό θα πρέπει να καταλογίσετε ότι αναγνωρίζουμε την συνέχεια και των θετικών πραγμάτων, τα οποία φέρνουμε και εμείς προς επικύρωση, έτσι ώστε να ισχύσουν.

Επιτρέψτε μου κάποιες απαντήσεις σε ερωτήσεις, οι οποίες έχουν τεθεί. Το «18 έως 31» είναι ακριβώς αυτό, που είπατε και εσείς, κύριε Πρόεδρε. Για την Αυστραλία υπάρχουν άλλες συνθήκες. Όντως, εάν ήταν μόνο για την Ελλάδα, θα έπρεπε να πούμε «20». Έχει απόλυτο δίκιο η συνάδελφος. Πώς θα λύνονται τυχόν διενέξεις; Δια της Διπλωματικής Οδού. Το αναφέρει μέσα το κείμενο. Διπλωματική οδός είναι οι Πρεσβείες και τα Προξενεία και στο τέλος λαμβάνονται και οι πολιτικές αποφάσεις.

Αυτό που θέλω να πω είναι ότι για το νούμερο, το οποίο αναφέρεται μέσα για τους Ομογενείς, πόσοι είναι στην Αυστραλία, δεν μπορώ να αναφέρω αυτά, που είναι κατ΄ εκτίμηση για το τι υπάρχει τώρα. Πρέπει να αναφέρω επίσημα στοιχεία και τα τελευταία επίσημα στοιχεία που έχω είναι η απογραφή, η οποία είχε γίνει το 2001, με στοιχεία που έχει η Γενική Γραμματεία Απόδημου Ελληνισμού, για αυτό αναφέρω το νούμερο 375.000. Προφανώς δεν είναι τόσο. Αλλά εγώ, σαν Υπουργός, στην Επιτροπή πρέπει να αναφέρω αυτά, που έχω ως στοιχεία στα χέρια μου, επίσημα.

Η διευκόλυνση, πρώτα από όλα, είναι για την αναψυχή. Θεωρώ ότι αδικείται η Κύρωση, όταν αναφέρεται περισσότερο στην εργασία. Προφανώς, πολλοί μπορούν να το χρησιμοποιήσουν, ειδικά από την μεριά της Ελλάδας. Αλλά, είναι η αναψυχή συνδυασμένη. Και όταν αναφέρουμε για πεντακόσιες βίζες, στο νούμερο που ακούστηκε, τουλάχιστον εδώ στην Επιτροπή, όταν υπάρχουν 11 χιλιάδες αιτήσεις, θεωρώ ότι αδικεί τον συγκεκριμένο στόχο ή γενικεύει τόσο πολύ, που να ειπωθούν άλλα πράγματα.

Δεν θα μπω σε θέματα, τα οποία άπτονται άλλων, αυτή την στιγμή. Κύριε Λοβέρδο, καταλαβαίνω πάρα πολύ καλά. Έχετε κάνει τις τοποθετήσεις σας με αφορμή ένα Μνημόνιο Συνεννόησης. Ωστόσο, οι ερωτήσεις αναφέρονται σε θέματα άλλων. Αυτό που μπορώ να πω σαν γενική δήλωση, δική μου, είναι ότι η Ελλάδα εφαρμόζει μια ενεργητική εξωτερική πολιτική. Ειδικά το τελευταίο διάστημα με τις Διμερείς επαφές, αλλά και με τις παρεμβάσεις, οι οποίες γίνονται στα Όργανα τόσο της Ευρωπαϊκής Ένωσης όσο και στα Διεθνή Fora. Και αυτό φαίνεται ότι έχει αποτελέσματα. Βέβαια, θεωρώ ότι και το επόμενο διάστημα και οι συναντήσεις και οι επισκέψεις, οι οποίες γίνονται, και τον Δεκέμβρη και τον Ιανουάριο, που έχουν προγραμματιστεί από Προέδρους άλλων κρατών, νομίζω ότι βοηθούν στην άσκηση αυτής της εξωτερικής πολιτικής. Και βέβαια, δεν θα συμφωνήσω με κανέναν τρόπο στο ότι χάθηκε πολύτιμο κεφάλαιο αυτόν τον χρόνο, από την άποψη της άσκησης τέτοιας εξωτερικής πολιτικής.

Κυρίες και κύριοι συνάδελφοι, όσον αφορά στην φθηνή πληρωμή. Αυτό που γράφει μέσα η Σύμβαση είναι ότι ακολουθούν τους νόμους του κράτους, στο οποίο βρίσκονται. Από εκεί και μετά είναι υπεύθυνο το κάθε κράτος, εάν όντως αυτό ασκείται πραγματικά ή όχι. Δηλαδή, εάν γίνονται υπερβάσεις, γιατί αναφέρθηκαν ζητήματα μαθητείας, κατάρτισης, τα οποία ουσιαστικά δεν είναι στην Σύμβαση αυτή. Αυτό είναι άλλο θέμα που πρέπει να αντιμετωπισθεί από άλλο Υπουργείο και από άλλους ανθρώπους στο εσωτερικό. Και εκεί θα πρέπει να γίνει ο έλεγχος. Γνωρίζω τι υπάρχει. Το έχω κάνει και σε προηγούμενες τοποθετήσεις μου και στην προηγούμενη Βουλή. Είναι άλλα θέματα. Δεν θα μπω στον πειρασμό να απαντήσω σε αυτά. Έχω άποψη προσωπική και το Κόμμα μας έχει άποψη. Ωστόσο, θεωρώ για την διαδικασία και σοβαρά και υπεύθυνα, όταν τοποθετούμαι ως Υπουργός Εξωτερικών, ότι θα πρέπει να αρκεστώ σε αυτά εδώ.

Θα ευχαριστήσω πάλι για την ευρύτατη αποδοχή, η οποία έχει υπάρξει για την Κύρωση του Μνημονίου και νομίζω ότι θα βοηθήσει.

Μια διευκρίνιση ακόμη, δεν έρχονται μόνο Ομογενείς στις 500 βίζες που ειπώθηκε, είναι και οι Αυστραλοί. Δεν είναι μόνο για Ομογενείς, είναι και οι Αυστραλοί, οι οποίοι θα έρθουν. Καθετί το οποίο δημιουργεί κλίμα εμπιστοσύνης και δίνει τη δυνατότητα στη χώρα μας να προβάλλεται στο εξωτερικό, νομίζω ότι πρέπει να τυγχάνει της ευρύτατης αποδοχής, όπως ακριβώς έτυχε και στη συγκεκριμένη Επιτροπή, κύριε Πρόεδρε, και χαίρομαι για το συναινετικό κλίμα, το οποίο έχει επιτευχθεί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ, κύριε Υπουργέ και να επιβεβαιώσω αυτό, που είπατε. Εμένα συνήθως με πλησίαζαν Αυστραλοί υπήκοοι νέοι, οι οποίοι θέλουν να έρθουν στην Ελλάδα. Όπως ξέρετε, υπάρχει ένα πολύ μεγάλο ενδιαφέρον διεθνώς και στην Αυστραλία βέβαια λόγω της μεγάλης ελληνικής Ομογένειας για την Ελλάδα.

Επίσης, να συμφωνήσω μαζί σας ότι υπήρξε γενικά ένα συναινετικό κλίμα, το οποίο ελπίζω να επαναληφθεί και στις επόμενες συνεδριάσεις αυτής της σημαντικής Επιτροπής.

Ανακεφαλαιώνω, με τις θέσεις των κομμάτων. Ο ΣΥΡΙΖΑ ψηφίζει υπέρ. Η Νέα Δημοκρατία ψηφίζει υπέρ. Ο Λαϊκός Σύνδεσμος - Χρυσή Αυγή εξέφρασε επιφύλαξη. Η Δημοκρατική Συμπαράταξη (ΠΑΣΟΚ – ΔΗΜΑΡ) ψηφίζει υπέρ. Το Κ.Κ.Ε. ψηφίζει κατά. Το «Ποτάμι» ψηφίζει υπέρ. Οι Ανεξάρτητοι Έλληνες ψηφίζουν υπέρ και η Ένωση Κεντρώων ψηφίζει υπέρ.

Επομένως, το σχέδιο νόμου του Υπουργείου Εξωτερικών : «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)», γίνεται δεκτό επί της αρχής, κατ΄ άρθρον και στο σύνολό του, κατά πλειοψηφία.

Στο σημείο αυτό, ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι κ.κ. Ελένη Αυλωνίτου, Βάλια Βαγιωνάκη, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Παναγιώτα Δριτσέλη, Μάκης Μπαλαούρας, Συμεών Μπαλλής, Ιωάννης Θεοφύλακτος, Γεώργιος Τσόγκας, Ανδρέας Ριζούλης, Ελένη Σταματάκη, Αλέξανδρος Μεϊκόπουλος, Αντώνης Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Δημήτριος Σεβαστάκης, Όλγα Κεφαλογιάννη, Ιωάννης Κεφαλογιάννης, Αθανάσιος Δαβάκης, Δημήτριος Κυριαζίδης, Κωνσταντίνος Τασούλας, Κωνσταντίνος Τσιάρας, Νικόλαος Κούζηλος, Χαρά Κεφαλίδου, Ανδρέας Λοβέρδος, Χρήστος Κατσώτης, Σπυρίδων Λυκούδης, Μάριος Γεωργιάδης και Ιωάννης Σαρίδης.

Τέλος και περί ώρα 16.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**